TDC Holdings Sdn. Bhd. Empayar Pemasaran Pelbagai Tingkat Patuh Syariah

Untuk mendapatkan maklumat terkini, ikuti kami melalui Telegram

Penentuan kejayaan sesuatu perniagaan amat dipengaruhi oleh jenis pemilihan entiti perniagaan yang tepat oleh seseorang peniaga. Strategi pemasaran merupakan pendekatan signifikan atau tiket bagi penggiat industri mencapai kelebihan berdaya saing yang mampan. Sektor perniagaan sangat sinonim dengan pelbagai kemungkinan ancaman risiko, sama ada sesuatu perniagaan itu mendapat keuntungan atau sebaliknya.

Terdapat pelbagai jenis corak pemasaran, bermula daripada pemasaran secara konvensional sehinggalah penggunaan pemasaran secara digital yang dikatakan menjadi satu kebiasaan baharu dalam zaman Revolusi Perindustrian 4.0 dan Masyarakat 5.0. Walau bagaimanapun, tujuan perniagaan masih sama adalah untuk memastikan keperluan dan kehendak pengguna dipenuhi mengikut acuan.

Di Malaysia, pemasaran pelbagai tingkat atau lebih dikenali sebagai Multilevel Marketing (MLM) sudah tidak asing lagi dan menjadi pilihan kebanyakan perniagaan dengan peningkatan statistik saban tahun, lebih-lebih lagi ketika dunia sedang berperang dengan kemelut pandemik COVID-19 yang memberikan impak cukup besar pada diri dan ekonomi negara. Perniagaan MLM disambut baik oleh Kementerian Perdagangan Dalam Negeri Koperasi dan Kepenggunaan (KPDNKK) apabila kerajaan sendiri meletakkan sasaran bahawa industri ini bakal menyumbang RM10 bilion atau lebih daripada jumlah tersebut kepada pendapatan ekonomi negara. Namun demikian, perniagaan MLM sering disalahertikan dengan ketidakpatuhan pemasarannya pada undang-undang di Malaysia, khususnya undang-undang syariah yang menekankan keadilan dalam urusan perniagaan.

Pada hakikatnya, sistem pemasaran MLM merupakan sesuatu perniagaan yang diharuskan dalam Islam kerana tidak bercanggah dengan syarat asas dalam muamalat, yakni memberikan manfaat kepada pengguna selain daripada keuntungan pada perniagaan itu sendiri. Begitulah penubuhan TDC Holdings Sdn. Bhd. yang merupakan antara syarikat MLM milik Muslim yang bukan sekadar patuh undang-undang di Malaysia, malah patuh pada SIRIM dan syariah dari segi pengurusan, rancangan pemasaran, produk dan kewangan pengurusan.

Prinsip pengurusan TDC Holdings Sdn. Bhd. sangat teguh dan kredibilitinya sentiasa terpelihara. Pengauditan akan dilakukan pada operasi dan pelan MLM syarikat secara berkala dengan penglibatan juri audit daripada panel syariah, yakni panel tersebut mendapat pengiktirafan Angkasa Malaysia. Syarikat ini juga sering membuat rujukan kepada pakar perundingan dan penasihat, iaitu Ustaz Lariba dari Persatuan Lariba dan Lariba Consulting yang melaksanakan pemantauan pada operasi perniagaan dan menyediakan latihan muamalat dari perspektif Islam. Proses pengauditan ini mengambil tempoh enam bulan, dan juga telah mendapat pengsijilan penuh ISO 9001:2015 dan pengauditan sijil MS 1900:2014.

Pematuhan syariah sangat penting dan perlu bermula daripada diri sendiri (pemilik perniagaan). Bukan sekadar pekerja atau organisasi itu patuh syariah. Kita ialah jurupandu yang akan membawa pesawat, sama ada menuju ke arah kebaikan atau sibuk mencari keuntungan hingga mengabaikan peraturan.

Ketelusan yang dipamerkan dalam pengurusan pengendalian syarikat, memberikan keyakinan dan sekali gus menjadi jenama pilihan bagi setiap keluarga, khususnya golongan wanita, pesakit dan orang yang kurang berpendapatan. Penghasilan produk kesihatan dan perkhidmatan berkonsepkan MLM ini berjaya mengekalkan prestasi yang cemerlang sehingga mendapat perakuan dari Good Manufacturing Practice (GMP), Hazard Analysis Critical Control Point (HACCP), International Organization for Standardization (ISO) dan HALAL JAKIM.

Cetusan idea baharu terhadap penukaran sistem perniagaan secara MLM ini lahir ketika ekonomi Malaysia dikatakan sedang tenat pada tahun 2014 apabila kebanyakan bangunan, khususnya di bumi Kelantan ditenggelami oleh air kira-kira 70 peratus secara keseluruhannya. Banyak perniagaan musnah dan mengalami kerugian yang besar.

Pelbagai kaedah kami lalukan selama dua tahun selepas kejadian bencana itu, dan akhirnya, pada tahun 2016, kami melakukan transformasi menukar konsep perniagaan yang tidak menggunakan kedai secara fizikalnya, tetapi mampu berinteraksi dengan pengguna dan mengaktifkan semula aliran tunai perniagaan. Maka, sistem jualan langsung melalui ejen dan pesan hantar (dropship) kepada pengguna menjadi pilihan perniagaan kami,” jelas Mohd. Hafizuddin Hiew Abdullah selaku Ketua Pegawai Eksekutif TDC Holdings Sdn. Bhd. Sewaktu diwawancara oleh sidang editor Dewan Ekonomi.

Menurut Hafiz Hiew, konsep perniagaan ini memfokuskan pada pembinaan hubungan pelanggan (consumer base). Dengan membina kekuatan ini, TDC Holdings Sdn. Bhd. telah merekodkan ejen pertama yang berjaya menjual 100 ribu kotak dalam tempoh yang singkat. Setakat ini, pasaran TDC Holdings Sdn. Bhd. sangat optimis sehingga ke peringkat antarabangsa, iaitu bertapak di Indonesia, Brunei, Thailand dan Singapura.

Impak pemilihan jenis entiti perniagaan ini dilihat lebih kukuh dan jauh menguntungkan dari aspek ekonomi pada hari ini, meskipun berhadapan dengan pandemik dan kekangan pelaksanaan Perintah Kawalan Pergerakan (PKP). Buktinya, jualan tahunan perniagaan direkodkan meningkat tiga kali ganda berbanding dengan tahun 2019 sebelum PKP, iaitu RM32 juta kepada RM102 juta. Tambah lagi, perniagaan masih berjalan lancar dan konsisten mengekalkan jualan sebanyak RM9 juta dan ke atas pada setiap bulan berbanding dengan tahun lepas, hanya sekitar RM4 juta pada setiap bulan. Dalam erti kata yang lain, peningkatan jualan sepanjang pandemik ini bukan dilihat sementara, namun sudah menjadi pemangkin sehingga sekarang.

“Apa yang dilihat, terdapat beberapa faktor yang menjadi asas kepada kestabilan perniagaan kami. Antaranya ialah penghasilan produk kesihatan yang berkaitan rapat dengan peningkatan sistem imunisasi badan. Kandungan susu kolostrum pada produk kami mempunyai bahan antibodi yang aktif dalam badan manusia, iaitu Imunoglobulin G (IgG),” kata Hafiz Hiew.

Tan Sri Datuk Dr. Noor Hisham Abdullah, Ketua Pengarah Kesihatan menyatakan kebaikan IgG dalam membantu seseorang terhindar daripada jangkitan COVID-19. Kepentingan IgG dalam ujian penghasilan vaksin dibuktikan mempunyai hubung kait tindak balas pada graf lengkung antibodi manusia untuk melawan virus ini. Oleh itu, secara tidak langsung produk susu kolostrum ini dapat meningkatkan jualan promosi TDC untuk meyakinkan lagi pengguna bahawa produk ini sangat efektif dan memberikan manfaat pada kesihatan tubuh badan.

Matlamat TDC Holdings Sdn. Bhd. berbeza dengan perniagaan lain. Dengan konsep “Legasi di Dunia, Istana di Syurga”, perniagaan ini lebih mementingkan kesejahteraan masyarakat, dan kemudiannya barulah disusuli dengan keuntungan syarikat. Hafiz Hiew menyatakan hampir 90 peratus keuntungan perniagaan diperuntukkan untuk sumbangan masyarakat dan tanggungjawab sosial korporat. Hingga tahun 2020, TDC Holdings Sdn. Bhd. membelanjakan lebih daripada RM6 juta sumbangan dan zakat melalui beberapa saluran seperti di masjid, pusat perubatan, dan banyak menjalinkan hubungan kerjasama dengan agensi lain.

Satu daripada sumbangan besar bersama-sama badan kebajikan, MERCY Malaysia (Medical Relief Society Malaysia), mereka telah melaksanakan Tabung Dana Amal COVID-19 untuk membantu kelangsungan hidup rakyat yang terkesan akibat penularan virus ini. Sebagai contohnya, bantuan sumber makanan kepada keluarga pesakit COVID-19 dan lebih daripada 40 buah mesin bantuan pernafasan disalurkan untuk kegunaan hospital dan pusat rawatan rapi (ICU) di Malaysia.

Selain itu, TDC Holdings Sdn. Bhd. turut menyumbangkan bakti kepada masyarakat melalui projek MyHAUS yang membina rumah kepada golongan asnaf dan juga menyumbang 3500 bahagian korban di Afrika, Palestin dan Malaysia yang menelan kos melebihi RM2 juta dan daging korban ini juga turut diagihkan kepada lebih daripada 4–5 juta golongan asnaf dengan kerjasama Yayasan Budi Ihsan Malaysia (YBIM). Selain itu, projek seperti pembangunan masjid; menaik taraf fasiliti latihan kepada pasukan Selangor FC; mewakafkan beberapa buah ambulans melalui kerjasama dengan Yayasan Kaseh Kanser dan Kronik (YKKK) juga dilakukan untuk sumbangan bantuan.

Sehubungan dengan itu, Hafiz Hiew berkata, perkhidmatan yang disediakan oleh TDC Holdings Sdn. Bdn. bukan sahaja menjaga kebajikan masyarakat dan penggunanya, malah mengamalkan sistem kerja yang komprehensif. TDC Holdings Sdn. Bdn. menawarkan sistem pengiraan imbuhan (bonus) harian. Sistem ini diaplikasikan bagi tujuan membantu orang ramai untuk menjana pendapatan tambahan, malah sangat tepat pada waktu ini tatkala pandemik menyerang negara. Tawaran bonus harian ini dilihat sangat penting bagi mereka yang terkesan yang memerlukan duit segera untuk menampung kos sara hidup harian, khususnya golongan yang hilang punca pendapatan akibat dipecat, ditamatkan kontrak atau dikurangkan gaji susulan daripada pandemik COVID-19.

“Perniagaan kami sangat santai. Tiada sasaran petunjuk prestasi utama (KPI) yang perlu dicapai, malah tiada jualan paksa kepada pengguna mahupun pekerja. Namun begitu, hakikatnya dengan tiada tekanan sebegini, seorang suri rumah pun boleh menjana pendapatan dengan hanya mempromosikan melalui media sosial, sudah boleh menjual produk. Inilah yang menyumbang kepada peningkatan keahlian sehingga 200 ribu orang dan hampir 3.5 juta produk sudah terjual. Hayat keahlian pula tiada tarikh luput dan tidak akan terbatal. Tiada syarat untuk menjadi keahlian, tanpa bayaran dan syarat tersembunyi. Hanya membeli satu kotak, mereka boleh terus menjadi ahli,” jelas Hafiz Hiew.

Kewujudan ekosistem perniagaan yang utuh ini dikatakan demikian telah mendorong penjualan lebih daripada dua juta unit produk dengan 45 peratus pendapatan syarikat merupakan pembelian pulangan daripada pengguna. Yang menariknya, kebanyakan ejen atau peniaga TDC akan menikmati lebih daripada empat angka bonus bersih dalam sebulan, dan lebih daripada 10 orang ejen menikmati enam angka bonus.

Usaha komitmen yang murni ini membuktikan bahawa sesiapa sahaja yang menjalinkan hubungan kerjasama dengan TDC Holdings Sdn. Bhd., pastinya selamat dan terjamin, serta dapat beramal untuk bekalan di akhirat. Ternyata, perniagaan di bawah kepimpinan pemimpin yang berwibawa ini memberikan suri teladan yang baik, dan sekali gus mengangkat TDC Holdings Sdn. Bhd. sebagai sebuah syarikat yang eksklusif di Malaysia.


Insurans: Penjagaan Jangka Panjang

Untuk mendapatkan maklumat terkini, ikuti kami melalui Telegram

MENURUT Laporan Bank Dunia: A Silver Lining – Productive and Inclusive Aging for Malaysia, negara kita dikategorikan sebagai negara menua (aging nation) pada tahun 2020 apabila penduduk berusia 65 tahun dan ke atas merangkumi lebih tujuh peratus daripada populasi negara.

Malahan, Bank Dunia menjangkakan bahawa sama seperti Jepun, Malaysia akan melalui proses yang singkat untuk bertukar daripada status negara menua ke negara tua (aged nation), iaitu hanya dalam tempoh 24 tahun. Kategori negara tua menyatakan lebih daripada 14 peratus populasi penduduknya berusia 65 tahun dan ke atas. Oleh itu, takrifan antarabangsa bagi warga emas ialah golongan yang berusia 65 tahun dan ke atas.

Yang menariknya, hal ini sedikit berbeza daripada takrifan yang diguna pakai di Malaysia. Menurut Kementerian Pembangunan Wanita, Keluarga dan Masyarakat Malaysia, warga emas ditakrifkan sebagai golongan yang berusia 60 tahun dan ke atas. Meskipun terdapat sedikit perbezaan dalam takrifan tersebut, perkara yang penting adalah untuk kita bersiap sedia menghadapi cabaran dalam transisi menuju status negara tua.

Bank Dunia menjelaskan terdapat tiga dasar teras yang perlu diberikan perhatian oleh kerajaan dalam menangani cabaran ini, iaitu produktiviti, jaminan pendapatan, serta perkhidmatan penjagaan orang tua.

Setiap negara memerlukan sistem insurans penjagaan jangka panjang yang komprehensif – sistem yang menghubungkaitkan dua dasar terakhir yang disebutkan di atas.

Insurans penjagaan jangka panjang atau lebih dikenali sebagai long term care insurance mungkin masih asing di Malaysia, namun kepentingan sistem insurans ini sudah diperakui negara maju lain seperti Jerman, Jepun, Korea Selatan dan Amerika Syarikat.

IPJP merujuk aturan berinstitusi bagi pembiayaan penjagaan sakit kronik, atau ketidakupayaan mental dah fizikal. Berdasarkan pemerhatian ke atas negara lain yang sedia mempunyai sistem IPJP, terdapat pelbagai model yang diguna pakai dalam membentuk kerangka polisi mereka.

Secara amnya, terdapat sistem IPJP awam dan IPJP swasta. Di samping itu, kerjasama awam dengan swasta dalam penyediaan sistem IPJP juga kini dilihat sebagai sesuatu yang berpotensi untuk dilaksanakan. Namun begitu, dalam setiap sistem di atas, masih terdapat pelbagai variasi yang membezakan antara polisi satu negara dengan negara yang lain.

Secara amnya, sektor perkhidmatan kesihatan awam Malaysia dibiayai oleh pendapatan cukai negara. Walau bagaimanapun, sudah tentu rakyat turut mempunyai pilihan untuk mendapatkan perkhidmatan kesihatan swasta sama ada menerusi wang sendiri atau polisi insurans peribadi/syarikat. Bagi perkhidmatan kesihatan awam yang melibatkan penjagaan jangka panjang terutamanya yang berkaitan faktor usia, pilihan bagi penyelesaian situasi tersebut adalah sangat terhad.

Secara tradisinya, tanggungjawab penjagaan jangka panjang yang dimaksudkan diambil alih oleh ahli keluarga. Walau bagaimanapun, peningkatan jangka hayat penduduk serta penurunan kadar kesuburan telah menyaksikan transisi demografi ketara, iaitu peningkatan populasi warga emas serta penurunan populasi warga muda. Antara lain, hal ini menyumbang kepada penurunan kebergantungan warga emas kepada ahli keluarga bagi penjagaan jangka panjang.

Pada negara menua dan tua, antara kesan langsung dari transisi demografi ialah peningkatan perbelanjaan kesihatan awam. Oleh sebab itu, terdapat kebarangkalian yang tinggi apabila jumlah perbelanjaan tersebut tidak lagi mampu dibiayai dengan pendapatan cukai negara semata-mata. Berdasarkan situasi terkini, perkhidmatan kesihatan jangka pendek bagi warga emas masih lagi disediakan secara meluas, tetapi dengan peningkatan populasi warga emas dan unjuran peningkatan kos kesihatan, situasi ini mungkin berubah.

Di samping itu, penyelesaian bagi penjagaan jangka panjang juga kini begitu terhad. Kapasiti pusat penjagaan harian yang disediakan kerajaan masih tidak mencukupi bagi menampung keperluan penduduk. Bantuan kewangan juga dilihat agak sukar dan melibatkan masalah birokrasi yang tinggi. Oleh hal yang demikian, masalah ini mungkin akan lebih meruncing seiring dengan status negara tua pada masa akan datang.

Malaysia perlu membuat persiapan rapi dalam menghadapi status negara tua tidak lama lagi. Walaupun secara amnya Malaysia mempunyai sistem perkhidmatan kesihatan yang baik, namun sokongan bagi penjagaan jangka panjang masih lagi terhad. Oleh itu, sekarang merupakan masa yang tepat untuk negara kita mula mempertimbangkan pembentukan sistem insurans bagi penjagaan jangka panjang.

Sebagaimana yang dilaksanakan oleh negara lain, pembentukan sistem insurans penjagaan jangka panjang yang komprehensif dilihat sebagai langkah yang perlu diambil. Sistem ini meliputi empat aspek penting, iaitu bentuk manfaat, pembiayaan, kriteria kelayakan,  serta penawaran perkhidmatan. Kesemua aspek ini perlu dikaji dengan teliti bagi memastikan pembentukan sistem IPJP yang efisien dan bermanfaat kepada penduduk secara keseluruhannya.

Dr. Nurul Afidah Mohamad Yusof,
Pengerusi, Pusat Perakaunan, Perbankan dan Kewangan (CABF),
Fakulti Perniagaan dan Kewangan,
Universiti Tunku Abdul Rahman (Kampus Kampar),
Perak.


Pandemik COVID-19: Sektor Ekonomi yang Terjejas


Kata yang Tercicir Golongannya

Umum mengetahui bahawa kata-kata dalam bahasa Melayu dikategorikan sebagai kata nama, kata kerja, kata adjektif atau kata tugas. Dalam hal ini, kebanyakan kata sudah tergolong dalam kategori masing-masing. Walau bagaimanapun, ada segelintir kata yang tidak begitu jelas golongan katanya.

Ada pihak yang mengkategorikan kata seperti “begitu”, “begini” dan “demikian” sebagai kata adverba jati. Namun begitu, hal ini perlu kita pertimbangkan semula. Seperti yang kita ketahui, dalam bahasa Melayu terdapat kata ganti nama tunjuk umum, iaitu “ini” dan “itu”. Penggunaannya adalah seperti yang berikut:

Dalam kelompok ayat 1, “ini” dan “itu” berfungsi sebagai penerang inti frasa nama atau kata penentu belakang. Kata-kata tersebut dapat menggantikan inti frasa nama.

Kata “begini”, “begitu” dan “demikian” pula merupakan kata ganti nama tunjuk cara. Sila lihat contoh yang berikut:

3b.      Beginilah cara yang betul untuk memasak gulai.

4b.      Begitulah cara yang betul untuk memasak gulai.

5b.      Demikianlah cara yang betul untuk memasak gulai.

Kata ganti nama tunjuk cara “begini”, “begitu” dan “demikian” dapat berfungsi sebagai adverba jika menghuraikan kata adjektif atau kata kerja. Sila lihat contoh yang berikut:

6a.  Cara yang begini cekap harus dicontohi.

6c.  Berlari demikian amat memenatkannya.

Dalam ayat 6a, kata “begini” berfungsi sebagai adverba yang menghuraikan kata adjektif “cekap”. Dalam ayat 6b, kata “begitu” berfungsi sebagai adverba yang menghuraikan kata kerja “berlari”. Dalam ayat 6c, kata “demikian” juga berfungsi sebagai adverba yang menghuraikan kata kerja “berlari”.

Bagaimanakah pula halnya dengan kata-kata seperti “serentak”, “langsung” “sekali gus” dan “julung-julung kali” yang juga sering digolongkan sebagai adverba? Kata-kata tersebut dapat menjadi penerang inti dalam frasa nama. Sila lihat contoh yang berikut:

7a.  Tindakan serentak membuahkan hasil.

7b.  Penglibatan langsung lebih berkesan.

7c.  Langkah sekali gus sudah dirancang.

7d.  Rundingan julung-julung kali telah diadakan.

Dalam hal ini, kata-kata seperti “serentak”, “langsung” “sekali gus” dan “julung-julung kali” patut digolongkan sebagai kata adjektif cara kerana menghuraikan kata nama yang menjadi inti frasa nama. Kata adjektif cara begini dapat berfungsi sebagai adverba jika menguraikan kata kerja atau frasa sendi nama. Sila lihat contoh yang berikut:

10a.  Mereka bertindak sekali gus untuk mengatasi masalah.

11a.  Mereka mengadakan mesyuarat itu julung-julung kali.

Dalam ayat 8a, kata “serentak” menghuraikan kata kerja “bertindak”. Dalam ayat 8b, kata “serentak” menghuraikan frasa sendi nama “ke sana”. Dalam ayat 9a, kata “langsung” menghuraikan kata kerja “terlibat”. Dalam ayat 10a, frasa “sekali gus” menghuraikan kata kerja “bertindak”. Dalam ayat 11a, frasa “julung-julung kali” menghuraikan frasa kerja “mengadakan mesyuarat”.

Ada pihak yang beranggapan bahawa kata adjektif mesti dapat diiringi oleh kata penguat seperti “sangat”, “”sekali”, dan “benar”. Namun begitu, sememangnya ada kata adjektif yang tidak boleh atau tidak biasa digandingkan dengan kata penguat. Sila lihat contoh yang berikut:


Perniagaan: Hidupkan Ukhuwah, Penuhi Impian

Untuk mendapatkan maklumat terkini, ikuti kami melalui Telegram

Sebagai pejuang dan penggiat industri, rasa bertanggungjawab untuk menukarkan kembali persepsi masyarakat, terutamanya pelapis masa depan agar mengutamakan pendidikan dalam bidang keusahawanan. Timbul persoalan yang berlegar-legar dalam fikiran Hafiz Hiew, mengapakah kebanyakan orang, terutamanya bangsa Melayu, meletakkan perniagaan sebagai pilihan terakhir dalam kerjaya mereka? Jika sebut tentang perniagaan, pastinya dilabelkan sebagai golongan bawahan atau tidak mempunyai standard kedudukan, yang dikatakan berniaga adalah jalan terakhir bagi menjana pendapatan rentetan daripada tiada kelayakan daya saing yang mampan dalam pasaran industri.

“Perniagaan bukanlah suatu pekerjaan yang hina, namun perniagaan merupakan antara bidang yang sangat membina. Jika tidak mampu menjadi ahli pakar profesional, sekurang-kurangnya jadilah orang yang bermanfaat dan dapat membantu mengembangkan ekonomi negara.”

Dahulunya berbangsa Cina, kini apabila mendalami kehebatan kitab al-Quran yang bersifat menyeluruh, beliau tekad memeluk Islam pada tahun 2019. Dilahirkan 15 Januari 1987 di Ipoh, Perak, yang merupakan anak sulung daripada dua beradik ini sudah berkecimpung dalam dunia perniagaan sejak berumur 14 tahun demi mencari rezeki tambahan untuk membantu keluarganya. Beliau mendapat asas pendidikan awal di Sekolah Kebangsaan Gunung Rapat Ipoh dan pendidikan awal di Sekolah Rendah Jenis Kebangsaan (Cina) Gunung Rapat Ipoh dan Sekolah Menengah Kebangsaan Anderson Ipoh, Perak.

Seterusnya, Hafiz Hiew berjaya melanjutkan pelajaran di Universiti Malaysia Kelantan (UMK) dalam bidang Sarjana Muda Sains Gunaan (Kepujian) dengan jurusan Keusahawanan Teknologi Pertanian. Oleh sebab cintakan pelajaran dalam masa yang sama minat dalam bidang keusahawanan, beliau meneruskan lagi pelajarannya ke peringkat yang lebih tinggi dalam bidang Sarjana Pentadbiran Perniagaan (MBA) dengan jurusan Perniagaan di UMK.

Berlandaskan pengalaman yang mendalam dalam bidang perniagaan, ketersediaan untuk melangkah ke dunia keusahawanan semakin membakar semangat dan jiwanya. Sebelum menubuhkan TDC Holdings Sdn. Bhd., Hafiz Hiew pernah membuka dan menjalankan perniagaan pencetakan pakaian dan cenderamata di Bachok, Kelantan ketika Tahun Ketiga pengajian di UMK lagi.

Kini, TDC Holdings Sdn. Bhd. yang sudah bertapak di Malaysia, bahkan meluas hingga ke Singapura, Thailand, Brunei Indonesia akan menempa nama “Hafiz Hiew” ke peringkat global. Syarikat ini menjadi simbol kejayaan, kebanggaan, kegigihan dan semangat juang dalam meningkatkan syarikat Bumiputera yang berteraskan keseimbangan antara pelanggan dengan organisasi mengikut acuan Islam. Hala tuju ini sekali gus dapat menempis tanggapan negatif bahawa anak muda Bumiputera tidak boleh berjaya dalam bidang keusahawanan.

“Fikirkan hal-hal yang paling hebat, dan kamu akan menjadi hebat. Tetapkan akal pada hal tertinggi, dan kamu akan mencapai yang tertinggi. Saya selalu berpegang pada prinsip, iaitu bermula dengan niat yang baik. Inilah merupakan strategi yang paling utama sebelum membenarkan strategi pemasaran yang lain,” kongsi antara 100 Ketua Pegawai Eksekutif Muda Terkemuka di Malaysia ini.

Tambahnya lagi, sepanjang 11 tahun dalam bidang keusahawanan ini, terdapat pelbagai kerenah usahawan yang dilihat yang menjadi faktor kepada kegagalan dalam kelangsungan perniagaan. Faktor utamanya, kealpaan seorang usahawan yang tersasar daripada niat asal perniagaannya. Hal ini dikatakan demikian apabila perniagaan semakin stabil dan maju, mereka lupa akan kebajikan terhadap masyarakat, khususnya ahli keluarganya sendiri. Selain itu, ada pula yang lupa akan tanggungjawab untuk membantu golongan yang memerlukan dan banyak menggunakan kekayaan keuntungan perniagaan untuk diri sendiri dengan riak dan sombong.

“Apabila niat sudah terbabas, kadangkala kita diuji dan Allah akan menarik semula rezeki itu. Sesungguhnya, Allah Maha pemberi rezeki. Allah memberikan ujian untuk umatnya menyedari akan kesilapan, dan perlu kembali mendekatkan diri dengan Pencipta-Nya, serta membaiki hubungan sesama manusia. Carilah keberkatan sebelum mendapat keuntungan. Dalam sibuk mengejarkan keuntungan perniagaan, sebagai peniaga Islam, kita haruslah tekad berusaha untuk mengeluarkan zakat dan bersedekah kepada golongan yang memerlukan. Bersedekah tidak sama sekali mengurangkan dan merugikan harta, bahkan perkara ini akan semakin bertambah dan terus bertambah,” ujar pengasas susu kolostrum yang mempunyai jiwa dermawan dan niat yang telus.

Dengan ketetapan prinsip yang teguh meletakkan sepenuh keyakinan pada Allah, perniagaan TDC Holdings Sdn. Bhd. dikatakan terus meraih keuntungan besar dan permintaan yang sangat tinggi daripada pengguna walaupun berhadapan dengan cabaran ekonomi yang meleset akibat pandemik COVID-19. Situasi ini berbeza dengan kebanyakan perniagaan lain yang kebanyakan sudah gulung tikar menanggung kerugian.

Bagi Hafiz Hiew, keseimbangan antara harta di dunia dengan akhirat perlulah sama atau lebih daripada di dunia. Dengan menggunapakai sistem pemasaran pelbagai tingkat (MLM), TDC Holdings Sdn. Bhd. perlu komited dalam usaha membantu orang lain menjana pendapatan tambahan menerusi produk yang berkualiti. Begitulah fokus utama syarikat di bawah kepimpinan Cina mualaf ini, yang sentiasa menjaga kesejahteraan dan kebajikan pekerja dan masyarakat.

Sebelum menamatkan bicara, Hafiz Hiew turut berpesan, “hidup merupakan suatu perjuangan bukanlah pertandingan. Berniagalah walaupun hanya menjual tisu, sekurang-kurangnya kita mencari rezeki dengan usaha diri sendiri tanpa menjadi pengemis jalanan, kerana diri masih mempunyai kudrat. Jadikanlah platform perniagaan sebagai satu kejayaan. Contohilah Rasulullah SAW dan para sahabat yang mengembangkan ekonomi Islam dengan hebat sekali melalui perniagaan”.


Selangor Kekal Menjadi Tumpuan Pelabur – Titah Sultan Selangor

Shah Alam – Meskipun pandemik COVID-19 belum menunjukkan tanda pengakhirannya, Selangor masih menjadi pilihan utama pelabur tempatan dan luar negara untuk menjalankan perniagaan berikutan kemudahan prasarana yang lengkap dan moden. Hal ini selaras dengan dasar kerajaan yang mencorakkan persekitaran perniagaan

“Sebanyak 324 projek perkilangan telah diluluskan oleh Lembaga Pembangunan Pelaburan Malaysia (MIDA) di Selangor dengan nilai pelaburan berjumlah Ringgit Malaysia RM18.43 bilion.

“Dari jumlah ini, sebanyak RM6.95 bilion (37.7 peratus) daripada pelaburan tempatan dan RM 11.48 bilion (62.3 peratus) daripada pelaburan asing.

“Pelabur dari Jepun merupakan pelabur utama, diikuti dengan pelabur dari Netherlands dan China,” titah Sultan Selangor, Sultan Sharafuddin Idris Shah ketika Istiadat Pembukaan Persidangan Penggal Keempat Dewan Negeri Selangor ke-14 Tahun 2021.

Baginda bertitah, kelebihan daya saing itu menyaksikan prestasi pelaburan dan perindustrian bagi tahun 2020 merekodkan pencapaian cemerlang dengan mencatatkan jumlah pelaburan tertinggi berbanding dengan negeri lain.

Sementara itu, baginda turut menyatakan di sebalik pandemik, sebanyak 19 950 potensi peluang pekerjaan berjaya diwujudkan hasil daripada projek perkilangan yang diluluskan di Selangor.

“Bagi tahun ini, sasaran pelaburan yang ditetapkan kekal sebanyak RM12 bilion. Pengekalan sasaran ini adalah berdasarkan jangkaan berlakunya pengurangan dalam aktiviti pelaburan disebabkan penularan wabak COVID-19 dan proses pemulihan ekonomi yang dihadapi seluruh negara ketika ini,” titah baginda.

Walaupun Selangor menjadi tumpuan sektor pelaburan, tidak dinafikan pelaksanaan Perintah Kawalan Pergerakan (PKP) telah menyebabkan penutupan premis perniagaan yang menyebabkan rakyat kehilangan sumber pekerjaan dan pendapatan.

“Peningkatan kepada kadar pengangguran negara dilaporkan kian meningkat, iaitu 4.9 peratus pada tahun 2020 berbanding dengan 3.2 peratus pada tahun 2019.

“Selepas sedikit pertumbuhan pada awal tahun ini, baru-baru ini kadar pengangguran meningkat semula kepada 4.8 peratus selepas 40 600 pekerja hilang pekerjaan pada Jun 2021,” titah baginda.

Penularan wabak ini memaksa rakyat untuk menggunakan teknologi dan kemudahan dalam talian sebagai sebahagian daripada kehidupan seperti membeli barangan, menghadiri kelas, bermesyuarat, menguruskan bencana dan aktiviti seharian lain.

Menurut Sultan Selangor, hal ini menunjukkan bahawa kita sedang bergerak ke arah satu kehidupan serba digital atau lebih dikenali sebagai Revolusi Perindustrian 4.0 dan Masyarakat 5.0.

“Selangor akan terus menyediakan infrastruktur bermutu dan berkelajuan tinggi serta khidmat penyambungan digital yang cekap dan selamat,” titah baginda ketika mengakhiri ucapan persidangan tersebut.


Langkawi Sedia Membuka Aktiviti Pelancongan Secara Penuh

Untuk mendapatkan maklumat terkini, ikuti kami melalui Telegram

Rentetan pengumuman pembukaan beberapa sektor ekonomi sejak pertengahan Ogos lalu, memberikan sinar kepada penggiat sektor pelancongan untuk kembali aktif membuka perniagaan seperti sedia kala.

Terkini, Lembaga Pembangunan Langkawi (LADA) mula memperkenalkan sijil pematuhan prosedur operasi standard (SOP) – di bawah Pelan Pemulihan Pelancongan Langkawi 2021–2022.

Pelaksanaan ini bertujuan untuk memberikan jaminan persediaan kepada aktiviti pelancongan ekonomi, setelah perjalanan domestik dibuka semula.

Mengulas tentang kriteria yang ditetapkan pada sijil ini, semua petugas dalam sektor pelancongan perlu melengkapkan pengambilan vaksinasi sebelum pembukaan operasi penuh sesuatu perniagaan tersebut.

“Hal ini merupakan suatu cerminan dan tindakan yang baik sebagai persediaan pembukaan operasi pelancongan kepada masyarakat umum dan penggiat industri. Inisiatif pelaksanaan sijil ini menampilkan Langkawi sebagai destinasi perintis pelancongan.

“Selain itu, hal ini dapat membantu kawasan pelancongan lain turut menerapkan tindakan yang sama, di samping menjana kembali pendapatan operasi,” kata Nasaruddin Abdul Muttalib, Ketua Pegawai Eksekutif LADA.

Menurut Nasaruddin, terdapat beberapa segmen pensijilan pelancongan disediakan yang merangkumi tempat penginapan, peruncitan, agensi pelancongan, hotel dan resort.

“Pendekatan perolehan sijil sukarela ini telah mengambil usahasama dengan Akademi Pelancongan Langkawi bersama Majlis Keselamatan Negara (MKN) dan beberapa pihak yang lain. Dengan wujudnya usaha ini, sektor pelancongan mampu meningkatkan semula pertumbuhan domestik Malaysia”, katanya lagi.


Harga Minyak RON97 Menurun, Lain Kekal

PUTRAJAYA – Demi memastikan kelangsungan kebajikan dan kesejahteraan rakyat terjaga dan terpelihara, kerajaan akan sentiasa cakna terhadap pemantauan kesan perubahan harga minyak mentah dunia dari semasa ke semasa.

Dalam kenyataan, perubahan hanya dilakukan pada harga petrol RON97, iaitu menurun sebanyak 2 sen seliter. Walau bagaimanapun, bagi harga runcit petrol RON95 dan diesel masih kekal, iaitu RM2.05 dan RM2.15 seliter, masing-masing.

Kementerian Kewangan Malaysia memaklumkan bahawa harga runcit produk petroleum dilaksanakan berdasarkan penetapan formula Automatic Pricing Mechanism (APM) secara mingguan.

Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 dan diesel pada paras harga siling, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

Kerajaan juga akan terus memantau kesan perubahan harga minyak mentah dunia, serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Keuntungan Bersih Kenanga Meningkat RM64.7 Juta

Kuala Lumpur – Bank pelaburan bebas terkemuka Malaysia, Kenanga Investment Bank Berhad (Kenanga atau Kumpulan) kini mengumumkan peningkatan sebanyak 49.4 peratus dalam keuntungan selepas cukai dan kepentingan tanpa kawalan (PATNCI atau keuntungan bersih) bagi suku kedua berakhir pada 30 Jun 2021 (S2 2021).

Menurut laporan, perolehan yang lebih kukuh sebahagian besarnya daripada sumbangan perniagaan pembrokeran saham, pelaburan dan pengurusan kekayaan, selain mendapatkan keuntungan yang lebih tinggi daripada usaha sama dengan Rakuten Trade.

Selain itu, lebih separuh daripada keuntungan Kumpulan sebelum cukai (PBT) disumbangkan oleh segmen pembrokeran saham, yang terus menjadi penyumbang perolehan utama Kumpulan.  PBT daripada segmen ini meningkat sebanyak 45.3 peratus kepada RM20.0 juta pada S2 2021, berbanding dengan RM13.7 juta dalam tempoh yang sama pada tahun lepas. Peningkatan ini sebahagian besarnya disebabkan oleh pendapatan faedah bersih yang lebih tinggi dan juga pendapatan dagangan dan pelaburan.

Datuk Chay Wai Leong, Pengarah Urusan Kumpulan Kenanga Investment Bank Berhad.

Kami berasa gembira bahawa Kumpulan terus melaporkan pelbagai keputusan yang membanggakan pada suku kedua. Ekonomi skala, terutamanya dalam bahagian pembrokeran saham dan Rakuten Trade, membantu mempertingkatkan keuntungan Kumpulan.

“Dengan infrastruktur digital berada pada kedudukan yang kukuh, kos memperoleh dan mengekalkan pelanggan baharu telah berkurang seiring dengan perkembangan kami

Jumlah keuntungan bersih S2 2021 ialah RM30.6 juta jika dibandingkan dengan RM20.5 juta dalam tempoh yang sama pada tahun lepas (S2 2020). Bagi tempoh enam bulan berakhir 30 Jun 2021 (ST1 2021), keuntungan bersih meningkat sebanyak empat kali kepada RM64.7 juta, daripada RM13.5 juta pada ST1 2020.

Hasil disatukan bagi S2 2021 berjumlah RM212.6 juta, lebih tinggi daripada RM210.6 juta pada S2 2020. Pulangan tahunan ke atas ekuiti (ROE) ialah sebanyak 12.8 peratus, berbanding dengan sepanjang tahun 2020 sebanyak 10.7 peratus.

Demikian juga, sumbangan PBT daripada bahagian pelaburan dan pengurusan kekayaan meningkat lebih dua kali kepada RM6.2 juta disebabkan oleh penjanaan pendapatan yuran pengurusan lebih tinggi yang disokong oleh peningkatan aset di bawah kekuatan agensi pengurusan dan jualan.

Rakuten Trade, usaha sama (JV) Kumpulan dan  broker ekuiti Malaysia dalam talian sepenuhnya yang pertama, terus mencatatkan pembukaan akaun bulanan purata yang kukuh sebanyak 6800 akaun bagi S2 2021. Pada akhir Jun 2021, Rakuten mempunyai jumlah keseluruhan 217 400 akaun, iaitu 51 600 melebihi jumlah yang diperolehnya pada tahun lepas. Hal yang demikian, ditambah pula dengan peningkatan perniagaan yang menyumbang kepada peningkatan pendapatan bersih Kumpulan.

Meskipun nilai dagangan harian purata di Bursa Malaysia telah berkurang berikutan kebimbangan sekatan pergerakan yang timbul akibat daripada penularan semula jangkitan COVID-19 di Malaysia, kami terus berharap bahawa ekonomi akan kembali pulih dengan segera berikutan pelaksanaan program vaksinasi kebangsaan terus mencatatkan peningkatan.

“Melihat ke hadapan, kami akan kekal memberikan tumpuan pada usaha memperkukuh asas perniagaan kami dan mengembangkan penawaran semasa kami bagi memastikan kami kekal berdaya tahan dan tangkas dalam memberikan respons kepada keperluan yang berubah-ubah dalam perniagaan teras yang kami laksanakan.


Program CSR Hasil Prihatin, 2450 Bakul Makanan Diagihkan ke Empat Negeri

Untuk mendapatkan maklumat terkini, ikuti kami melalui Telegram

Menyedari banyak golongan yang terkesan disebabkan oleh penularan pandemik COVID-19, Program CSR Hasil Prihatin menyediakan sebanyak 2450 bakul makanan untuk diserahkan kepada kumpulan sasar. Pelaksanaan program ini dilakukan secara serentak di beberapa negeri, seperti Sabah, Kelantan, Johor dan sekitar Wilayah Persekutuan Kuala Lumpur.

Jelas, program ini menunjukkan komitmen kerajaan dalam usaha membantu rakyat Malaysia yang kurang berkemampuan demi memastikan kelangsungan hidup mereka terpelihara, lebih-lebih ketika situasi yang sangat mencabar ini.

Di Sabah, Tuan Yang Terutama Tun Datuk Seri Panglima Dr. Haji Juhar Datuk Haji Mahiruddin, Yang Di-Pertua Negeri Sabah berkenan menghadiri program ini yang diadakan dengan kerjasama Yayasan Nur Juhar (YNJ). YBhg. Dato’ Sri Dr. Sabin Samitah, Ketua Pegawai Eksekutif Lembaga Hasil Dalam Negeri Malaysia (LHDNM) menyerahkan bantuan 600 bakul makanan kepada Tuan Yang Terutama Tun Datuk Sri Panglima Dr. Haji Juhar yang kemudiaannya akan diagihkan kepada penduduk setempat. Penyerahan sumbangan ini diadakan di Dewan Santapan Istana Negeri dan merupakan program bersama melalui YNJ.

Di Kelantan,  Pusat Khidmat Dun Pasir Pekan, Wisma I’baadurrahman Tumpat menjadi destinasi pelancaran program ini yang disempurnakan oleh YAB Ustaz Dato’ Haji Ahmad Yakob (Dato’ Bentara Kanan), Menteri Besar Kelantan. Upacara penyerahan 750 bakul makanan sumbangan Lembaga Hasil Dalam Negeri Malaysia (LHDNM) kepada wakil penduduk dari empat daerah, iaitu Tumpat, Kuala Krai, Peringat dan Kota Bharu. Turut hadir pada program tersebut ialah YBhg. Datuk Mohd Jaafar Embong, Timbalan Ketua Pegawai Eksekutif (Pematuhan) LHDNM, Kamarudzaman Bahrain, Pengarah Negeri LHDNM Terengganu dan Kelantan, serta pegawai kanan LHDNM Kota Bharu.

Di Johor pula, program penyerahan sumbangan diadakan di Dewan Serbaguna Menara Hasil Johor Bahru. Md Kamal Johan selaku Pengarah Negeri LHDNM Johor menyerahkan 600 bakul makanan kepada wakil masjid dan surau di sekitar Daerah Johor Bahru untuk diserahkan kepada kumpulan sasar yang terjejas akibat pandemik. Antara masjid dan surau yang terlibat, termasuklah Surau Al Muhajirin di Taman Sinaran Kempas, Masjid Annur di Taman Cendana, Surau Assolawatil Hikmah, Taman Desa Mutiara, Surau Ar Raudah, Taman Nusantara, Surau An Nur, Taman Daya dan Surau Jumaat yang terletak di Taman Skudai Kanan.

Sementara itu, Mohamad Fauzi Saat, Pengarah Negeri LHDNM WP Putrajaya pula berkesempatan menyerahkan sejumlah 500 bakul makanan kepada wakil penduduk di PPR Hiliran Ampang dan Masjid Abu Ubaidah Al-Jarrah, Taman Sri Rampai, Kuala Lumpur. Pemberian sumbangan ini khusus untuk penduduk yang kurang berkemampuan di kawasan PPR Hiliran Ampang, Kampung Orang Asli Ulu Kemensah, SMK Lembah Keramat, SRAI Taman Keramat, Tabika Perpaduan Sri Selangor, PPR Wangsa Sari serta PPR Desa Rejang.

Menurut laporan, sesi penyerahan bakul makanan ini merupakan sebahagian daripada siri penyampaian sumbangan berbentuk makanan dan barang keperluan asas di bawah Program CSR Hasil Prihatin yang dilancarkan oleh Kementerian Kewangan pada 31 Julai 2021 yang lalu dan diharapkan program sebegini diperluaskan pelaksanaannya ke seluruh negara.


Tengku Datuk Seri Zafrul dan Datuk Seri Azmin Kekal di Kementerian Masing-masing

Putrajaya – Dalam tempoh beberapa hari selepas pertukaran Perdana Menteri Malaysia, Datuk Seri Ismail Sabri Yaakob, akhirnya terjawab juga spekulasi berhubung nama anggota Kabinet baharu di bawah pentadbirannya.

Pembentukan Kabinet baharu ini diumumkan pada pukul 11.00 pagi tadi di Bangunan Perdana Putra, Putrajaya. Sementara itu, majlis angkat sumpah Menteri dan Timbalan Menteri bakal berlangsung pada Isnin minggu hadapan, pukul 2.30 petang.

Perkara ini disahkan oleh Pejabat Perdana Menteri beberapa jam selepas Ismail Sabri menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz, Kuantan, Pahang, semalam bagi mempersembah senarai nama anggota Kabinet baharu itu.

Senarai Kabinet yang dipilih merupakan kombinasi ahli yang berpengalaman, diyakini, mampu membantu negara memulihkan semula ekonomi dengan menyokong usahawan, memudahcarakan perniagaan, dan merancakkan semula aktiviti ekonomi, serta meyakinkan golongan pelabur.

“Oleh itu, pelantikan Kabinet baharu ini diharap dapat memberikan keyakinan dan nafas baharu untuk negara bangkit dan bersatu dalam melawan serangan wabak COVID-19, di samping membebaskan rakyat daripada kesengsaraan hidup akibat pandemik ini,” kata Perdana Menteri dalam pengumuman khas pagi ini.

Susulan daripada senarai Ahli Jemaah Kabinet baharu ini, Menteri Kanan Perdagangan Antarabangsa dan Industri dan Menteri Kewangan, iaitu Datuk Seri Azmin Ali dan Tengku Datuk Seri Mohd. Zafrul Tengku Abdul Aziz, kekal di kementerian masing-masing.

“Saya akan pastikan Kabinet ini menekankan budaya kerja berprestasi tinggi. Setiap kementerian perlu membuat perancangan jangka pendek dan jangka panjang serta mencapai sasaran yang ditetapkan.

“Maka itu, setiap kementerian yang diamanahkan ini perlu memberikan tumpuan jelas dan membuktikan pencapaian awal dalam tempoh 100 hari pertama,“ jelas beliau.


Perubahan Pemikiran ke Arah Era Konvergen

Dalam norma pandemik COVID-19, masyarakat kini disarankan untuk memupuk minda keusahawanan demi meneruskan kelangsungan hidup tatkala mendepani kekangan ekonomi. Minda keusahawanan yang dimaksudkan ialah “minda inovasi” yang menjadikan penentu kepada seseorang itu sama ada berada di hadapan atau ketinggalan ke belakang.

Menariknya bicarawara Program Ambang Merdeka Siri ke-4 yang bertajuk Mendepani Cabaran Ekonomi, Peranan Kita Sebagai Rakyat, mengupas isu berkaitan dengan transformasi minda rakyat menuju kehidupan yang lebih jelas dan berwawasan.

Program ini menampilkan Datuk Dr. Madeline Berma, pakar ekonomi dan Felo Akademi Sains Malaysia sebagai ahli panel, dan Abdul Ghani Abu selaku moderator.

Menurut Datuk Dr. Madeline, masyarakat perlu lebih kreatif dalam menginovasikan sesuatu perkara yang baharu dan unik. Masyarakat juga perlu bijak mencari peluang untuk mengembangkan perniagaan dalam era konvergen pendigitalan ini. Pendekatan pemasaran melalui platform media sosial merupakan inisiatif terbaik dalam memperkenalkan perniagaan di pasaran dunia kini.

COVID-19 pada era revolusi 4.0 ini memberikan ruang dan peluang pada pembangunan era digital, serta peluang kerjaya kerana ekonomi pendigitalan semakin mendapat tempat.

“Situasi ini hakikatnya memberikan hikmah kepada masyarakat untuk memulakan langkah perubahan pemikiran ke arah pendigitalan dan bertindak sejajar dengan perubahan sekeliling.

Masyarakat perlu bersiap sedia mendepani era digital kerana revolusi ini berkembang dengan sangat pantas.

Beliau mengulas lebih lanjut mengenai cara untuk memastikan pengurangan jurang kemiskinan dan digital dalam masyarakat kerana hal ini boleh menjejaskan zaman pemodenan.

Katanya, ketika semua bergelut dengan pandemik COVID-19, masyarakat perlulah bersama-sama memikul tanggungjawab dalam usaha ke arah pemodenan, bukan hanya mengharapkan kepada satu pihak. Beliau berpendapat bahawa setiap masyarakat perlu meraikan perbezaan adab resam masing-masing dan memahami antara satu sama lain.

“Rakyat perlu berubah dan tidak boleh berada pada takuk lama. Kita perlu ada percampuran budaya, contohnya dari segi perfileman di Malaysia.

“Kita perlu bersatu padu dalam usaha mencapai matlamat negara berwawasan walaupun berlainan bangsa,” kongsinya kepada penonton.


Penduduk Sekitar Kuala Lumpur dan Selangor Terima Agihan 500 Bakul Makanan

Untuk mendapatkan maklumat terkini, ikuti kami melalui Telegram

Kuala Lumpur – Usaha Program CSR Hasil Prihatin diteruskan pada hari ini dengan memberikan fokus kepada kelangsungan bekalan makanan dalam kalangan rakyat Malaysia yang benar-benar memerlukan.

Sasaran giliran kali ini ialah penduduk di Bangsar Baru, Kuala Lumpur; daerah Klang, Kuala Selangor; dan Kuala Langat, Selangor menerima bantuan dengan kerjasama badan bukan kerajaan (NGO), serta penduduk setempat.

Sebanyak 200 bakul makanan diagihkan melalui wakil penduduk di Bangsar Baru untuk diserahkan kepada kumpulan sasar yang terjejas disebabkan oleh COVID-19. Penyerahan bakul makanan yang berlangsung di Masjid Saidina Abu Bakar As-Siddiq, Jalan Ara dirasmikan oleh Tuan Haji Mohamad Zain Mohamad Said, Pengarah Negeri Lembaga Hasil Dalam Negeri Malaysia (LHDNM) Cawangan Wilayah Persekutuan Kuala Lumpur.

Sementara itu, Tuan Haji Kamarudin Hashim, Pengarah Negeri LHDNM Selangor menyantuni wakil penduduk kawasan daerah Klang, Kuala Selangor dan Kuala Langat, Selangor dalam program penyerahan bakul makanan yang diadakan di First Tower Klang.

Sebanyak 300 bakul makanan diagihkan kepada penduduk melalui wakil. Antaranya, termasuklah YBhg. Dato’ Sri DiRaja Jason Lee Pei Nam mewakili komuniti Cina di Klang, Charles Mohan a/l M. Muthiah wakil NGO Institut Onn Jaafar dan Shanthi Subarayan mewakili Tenaga Kerja RELA.

Menurut laporan, LHDNM memberikan komitmen sepenuhnya dalam pelaksanaan inisiatif seumpama ini bagi memastikan kebajikan rakyat Malaysia yang terkesan akibat daripada penularan wabak COVID-19 terjaga.

Sehingga kini, sebanyak 4555 bakul makanan disumbangkan di bawah Program CSR Hasil Prihatin. Program ini diharapkan dapat diteruskan secara berperingkat pada setiap negeri dalam masa terdekat.


Program CSR Hasil Prihatin Tumpu di Sekitar Rawang, Muar dan Segamat

Kuala Lumpur – Sebanyak 500 agihan bakul makanan terus diusahakan kepada penduduk di sekitar kawasan Rawang, Muar dan Segamat melalui Program CSR Hasil Prihatin. Lembaga Hasil Dalam Negeri Malaysia (LHDNM) terus menzahirkan keprihatinan dalam membantu meringankan beban golongan yang kurang bernasib baik disebabkan oleh tamparan pandemik COVID-19.

Di Rawang, penyampaian sumbangan bakul makanan berlangsung di Masjid Bandar Tasik Puteri oleh Tuan Haji Mohamad Zain Mohamad Said, Pengarah Negeri LHDNM Wilayah Persekutuan Kuala Lumpur. Sebanyak 300 bakul makanan diagihkan melalui wakil penduduk untuk diserahkan kepada penerima yang memerlukan.

Bagi kawasan Muar pula, sebanyak 200 bakul makanan diagihkan oleh Md. Kamal Johan, Pengarah Negeri LHDNM Johor kepada wakil surau dan pertubuhan di sekitar Daerah Muar dan Segamat untuk diserahkan kepada penerima yang telah dikenal pasti.

Surau dan pertubuhan yang terlibat dalam program tersebut termasuklah Surau Pengkalan Parit Tiram, Penghulu Mukim Parit Jawa dan Kelab Warisan Prihatin di daerah Muar; dan Pertubuhan Kebajikan Nur Kasih di Segamat. Majlis penyerahan sumbangan ini berlangsung di Dewan Hasil, LHDNM Cawangan Muar, Johor.

Berdasarkan laporan semasa, sebanyak 5055 bakul makanan telah diagihkan kepada rakyat yang terkesan di bawah Program CSR Hasil Prihatin. Program CSR ini merupakan siri penyampaian sumbangan berupa makanan dan barang keperluan asas yang dilancarkan oleh Kementerian Kewangan dan diharap agar program sebegini dapat diperluas pelaksanaannya ke seluruh negara khususnya untuk membantu golongan yang terjejas akibat pandemik COVID-19.


Pantau dan Tegur Bahasa demi Kedaulatan Bahasa Melayu

Akta Dewan Bahasa dan Pustaka (Pindaan dan Peluasan) 1995 memperuntukkan tujuan penubuhan Dewan Bahasa dan Pustaka (DBP) adalah untuk menggalakkan penggunaan bahasa Melayu digunakan secara meluas bagi segala maksud mengikut undang-undang yang sedang berkuat kuasa. Seksyen 5 (2) akta tersebut memperuntukkan maksud “untuk menggalakkan” termasuklah memberikan arahan, ulasan, nasihat, bantuan, bimbingan, latihan atau pengawasan. Sehubungan dengan itu, Dewan Bahasa dan Pustaka (DBP) sebagai badan pembina dan perancang bahasa, sastera dan penerbitan diberi kuasa autonomi untuk melaksanakan tugas membina dan mengembangkan bahasa kebangsaan di Malaysia.

DBP telah diamanahkan oleh kerajaan untuk menyebarluaskan penggunaan bahasa Melayu dengan melaksanakan pelbagai program memartabatkan bahasa kebangsaan yang bertujuan untuk memantapkan, memperkukuh dan mempamerkan jati diri dan citra rakyat Malaysia, memperkuat kecintaan dan kemegahan terhadap bahasa kebangsaan, mengeratkan dan memperkukuh perpaduan bangsa melalui kegiatan kebahasaan dan menjadikan bahasa kebangsaan sebagai satu daripada asas pembinaan negara bangsa dan tamadun bangsa.

Bagi mencapai tujuan tersebut dengan lebih berkesan, pelbagai program kebahasaan, kesusasteraan dan penerbitan telah dilaksanakan untuk memenuhi kehendak pelbagai peringkat masyarakat. DBP telah menjadi sebuah institusi yang bergerak sederap dan selangkah dengan hasrat kerajaan melalui gagasan “Keluarga Malaysia”. Satu daripada usaha asas dan dasar yang mesti diutamakan dalam melestarikan gagasan “Keluarga Malaysia” adalah dengan memperkasakan bahasa Melayu sebagai bahasa kebangsaan seperti yang termaktub dalam Perkara 152 Perlembagaan Malaysia.

Tugas dan peranan DBP semakin berat apabila kedudukan bahasa Melayu sebagai bahasa rasmi negara mengalami beberapa fasa pasang surutnya terutamanya dalam mendepani cabaran globalisasi yang didominasi oleh bahasa Inggeris dan beberapa perubahan pesat berlaku dalam kehidupan rakyat Malaysia khususnya dalam bidang ekonomi, politik, sosial dan budaya.

Perkembangan ekonomi yang positif juga mendorong kemunculan pelbagai jenis perniagaan. Bagi tujuan mempromosikan perniagaan, media paparan diletakkan di hadapan premis perniagaan supaya masyarakat dapat mengetahui produk yang diniagakan. Hal ini selari dengan dasar bahasa kebangsaan yang menyatakan fungsi bahasa kebangsaan sebagai alat komunikasi dalam iklan, papan tanda, penamaan sama ada dalam bentuk media elektronik mahupun media cetak.

Dalam keghairahan masyarakat merancakkan peluang ekonomi, mereka menjadi rakus sehingga mengabaikan penggunaan bahasa yang baik dan betul. Kesalahan dan kecelaruan penggunaan bahasa Melayu pada media paparan seperti papan tanda, papan iklan dan nama jalan di tempat-tempat awam sangat membimbangkan. Dalam hal ini, soal salah atau betul penggunaan bahasa Melayu pada papan iklan premis perniagaan, papan iklan luar, gegantung, kain rentang,  mahupun penamaan bangunan dan kediaman bukan menjadi pertimbangan utama peniaga dan pengiklan.

Dalam hal tersebut, mereka hanya mementingkan bahasa yang digunakan pada visual iklan yang dianggap dapat difahami oleh pelanggan. Justeru, terdapat segelintir peniaga dan pengiklan yang mencampuradukkan bahasa Melayu, bahasa Inggeris dan bahasa Mandarin atau menjadikannya “bahasa rojak” pada papan premis perniagaan mereka. Situasi ini menimbulkan polemik dan pendebatan dalam kalangan masyarakat dan pemimpin.

Walaupun tanggungjawab untuk memastikan penggunaan bahasa kebangsaan yang betul di tempat awam di bawah pihak berkuasa tempatan, DBP tetap melaksanakan dan melipatgandakan usaha untuk memperkasakan bahasa Melayu. DBP sentiasa mengawasi penggunaan bahasa kebangsaan yang digunakan di sektor awam, sektor swasta dan di tempat awam. Program pemantauan bahasa dilaksanakan dengan kerjasama pihak berkuasa tempatan yang mencakupi papan iklan premis perniagaan, papan iklan luar, gegantung, kain rentang, penamaan bangunan dan jalan, pusat beli-belah dan lain-lain.

Berdasarkan dapatan pemantauan dan aduan kesalahan bahasa yang ditular oleh khalayak luar, surat teguran akan dikeluarkan kepada pihak yang melakukan kesalahan bahasa supaya kesalahan tersebut dibaiki. Antara teguran yang pernah dibuat oleh DBP ialah penggunaan nama Jalan Central Spine Road, penggunaan bahasa rojak pada Facebook Bahagian Pemakanan, Kementerian Kesihatan Malaysia, penggunaan nama program dalam bahasa Inggeris “Merdeka Community Bonding” oleh Jabatan Penerangan Malaysia dan penggunaan perkataan bahasa Inggeris “Exit” pada papan tanda jalan.

Pihak yang mengutamakan penggunaan bahasa kebangsaan yang baik dan betul pula diberi surat penghargaan. Hasilnya, antara program dan pihak yang mendapat penghargaan daripada DBP termasuklah Segmen Bahasa Melayu melalui Fly FM, Segmen Mawi Jawi (Radio Zayan) dan Dewan Bandaraya Kuala Lumpur kerana mengarahkan pengiklan menurunkan papan tanda yang mengandungi kesalahan bahasa.

Pemantauan bahasa menekankan dua aspek utama, iaitu tahap penggunaan bahasa dan mutu penggunaan bahasa. Tahap bahasa akan melihat kepada tiga aspek yang berikut, iaitu penggunaan bahasa kebangsaan sepenuhnya, penggunaan bahasa Inggeris dan bahasa lain sepenuhnya dan penggunaan bahasa yang bercampur (bahasa Melayu dan bahasa lain). Pada peringkat mutu penggunaan bahasa pula, aspek yang dipantau ialah ejaan, tanda baca, penggunaan bahasa, pembentukan kata, binaan ayat, sebutan (jika berkaitan) dan kesantunan bahasa.

Dari tahun 2018 hingga tahun 2020, Bahagian Penguatkuasaan, DBP telah melaksanakan sebanyak 108 pemantauan bahasa kebangsaan di sektor awam, sektor swasta dan di tempat awam. Daripada jumlah tersebut, sebanyak 72 surat teguran telah dikeluarkan supaya pihak berkenaan membuat penambahbaikan. Selain itu, Bahagian Penguatkuasaan turut melakukan program Ziarah Bahasa kepada agensi yang dipantau untuk membuat teguran dan menjalinkan hubungan kerjasama dalam usaha memartabatkan bahasa Melayu, antaranya termasuklah di Primeworks Studios Sdn. Bhd, Astro Holdings Berhad, Nu Ideaktiv Sdn. Bhd. dan Ripple Media Prima (Rangkaian Radio Media Prima).

Bahagian Penguatkuasaan juga mengurus Aduan Pengguna Bahasa. Dari tahun 2016 hingga tahun 2021, Bahagian Penguatkuasaan telah menerima sebanyak 41 aduan. Aduan ini diterima melalui e-mel, telefon, surat, aplikasi WhatsApp dan Sistem Pantau Tegur Bahasa. Hasil daripada aduan tersebut, sebanyak 41 surat teguran telah dikeluarkan untuk penambahbaikan dan tiga (3) surat penghargaan diberikan kepada pihak yang menggunakan bahasa Melayu dengan betul, contohnya Ikea.

Sehubungan dengan itu, DBP akan terus kekal relevan dan berperanan dalam mengembangkan bahasa Melayu sebagai bahasa kebangsaan dan bahasa rasmi negara ini. Hal ini sejajar dengan Perlembagaan dan Akta Bahasa Kebangsaan 1963/67. Tanggungjawab memperkasakan bahasa kebangsaan bukan semata-mata terletak di bahu DBP, malah menjadi tanggungjawab seluruh masyarakat Malaysia termasuklah individu, jabatan kerajaan, pertubuhan bukan kerajaan dan pihak swasta untuk mendaulatkan bahasa kebangsaan. Sektor kerajaan seharusnya terus memperhebat dan memperkasakan penggunaan bahasa kebangsaan tanpa meminggirkannya, begitu juga dengan sektor swasta. Keluarga Malaysia juga perlu menanamkan sifat megah akan kebangsaan dan tidak memandang rendah terhadap keupayaan bahasa sendiri.


Rangkaian 5G+ Pemangkin Pelaburan Pendigitalisasi Industri Fizikal

Untuk mendapatkan maklumat terkini, ikuti kami melalui Telegram

Berikutan hasrat kerajaan melalui Pelan Infrastruktur Digital Nasional (JENDELA) dan pelaksanaan rangkaian 5G pada akhir tahun 2021, industri fizikal negara kini perlulah melihat pelaburan pada masa depan digitalisasi industri melalui 5G+ sebagai alternatif berhubung dan berinteraksi dengan pengguna dengan lebih signifikan.

Sektor yang memfokuskan perniagaan secara digital, seperti e-dagang, berkemungkinan mampu memimpin transformasi ini. Sebaliknya, tekanan menjadi lebih besar pada industri fizikal, seperti pembuatan, pertanian dan pelabuhan, kerana wabak ini mempengaruhi penurunan aktiviti ekonomi mereka.

“Pada saat ini, industri fizikal perlu memanfaatkan teknologi Revolusi Perindustrian Keempat (IR 4.0) dan melihat pelaburan pada masa depan digitalisasi industri melalui 5G+. Bagi mempercepat transformasi digital ini ketika pandemik menyerang, mereka perlu menginovasikan sistem digital dan fizikal untuk untuk kepentingan organisasi,” jelas Pengarah Urusan Malaysia Nokia.

Nokia Bell Labs telah mengenal pasti bahawa rangkaian pemboleh teknologi ekosistem yang memberikan kuasa transformasi pada industri 5G+, ialah rangkaian 5G yang meluas, infrastruktur tepi dan platform awan, sistem kecerdasan dan pembelajaran mesin tambahan, rangkaian peribadi, sensor dan robotik canggih, keselamatan (E2E), dan model perniagaan rangkaian sebagai perkhidmatan.

Menurut Datuk Rauf, industri fizikal perlu berusaha memperoleh hasil daripada transformasi digital  pada kelajuan dan skala yang baik dengan pemboleh 5G dan 5G+ yang melengkapkan secara menyeluruh melalui keuntungan Keselamatan, Produktiviti, dan Kecekapan (SPE). Hal ini merangkumi aspek keselamatan, produktiviti dan kecekapan untuk memanfaatkan sepenuhnya keupayaan operasi, di samping membantu mengehadkan gangguan yang tidak dijangka di laman perindustrian.
Walaupun pelaburan Teknologi Maklumat dan Komunikasi (TMK) dijangka menurun ketika wabak ini merebak, maka wujudlah pembangunan inisiatif digitalisasi yang diketuai oleh pemerintah seperti MyDigital Blueprint.

“Usaha pembangunan ini adalah untuk mempercepatkan pelaksanaan 5G pada akhir tahun 2021, dan sekali gus menjadi tulang belakang pada penyambungan negara ke arah transformasi rangkaian 5G+ secara besar-besaran.

“Kita sudah melihat bagaimanakah sektor yang bergantung secara fizikal merangkumi pemboleh 5G+, misalnya pengeluar sarung tangan terkemuka di negara ini sedang mengembangkan kemudahan pengeluaran canggih yang menggunakan teknologi IoT, sementara syarikat teknologi tempatan memperkenalkan sistem parkir pintar berasaskan IoT untuk membantu mengoptimumkan tempat letak kenderaan awam dan mengurangkan kesesakan lalu lintas,” jelasnya lagi.

Ketika Malaysia berlumba-lumba untuk keluar dari krisis semasa melalui penggunaan digital yang lebih besar, industri fizikal akan berada pada posisi yang lebih baik untuk meningkatkan kelebihan daya saing melalui keuntungan SPE, bahkan setelah menempuh gelombang awal adopsi.

Keuntungan ini akan diperkuat dengan penerapan 5G+ di seluruh negara. Hal ini sekali gus dapat mewujudkan lebih banyak peluang bagi industri tersebut untuk menyumbang kepada ekonomi dengan kesan yang lebih besar.


Penyata Pra-Belanjawan 2022 akan Diumumkan dalam Masa Terdekat

Pulau Carey – Sebagai persiapan pembentangan Belanjawan 2022 yang dijangka pada akhir Oktober ini, Kementerian Kewangan (MoF) buat kali pertamanya akan mengumumkan Penyata Pra-Belanjawan 2022 untuk merangka kriteria perbelanjaan negara secara keseluruhannya.

Tengku Datuk Seri Zafrul Tengku Abdul Aziz yang menerajui semula kementerian MoF, akan mengangkat sumpah jawatan tersebut pada esok hari.

Sementara itu, MoF menjemput semua pihak yang berkepentingan, termasuklah ahli parlimen pembangkang dan kerajaan untuk memberikan input masing-masing. Hal ini bertujuan untuk mendapatkan pandangan dari pelbagai sudut bagi membentangkan Belanjawan 2022 yang lebih inklusif untuk rakyat Malaysia.

“Perancangan belanjawan ini amat penting,  bukan sahaja melihat dari segi bantuan, malah mengambil kira sebagai panduan kepada ekonomi Malaysia untuk kembali pulih.

“Kami akan merangka beberapa kriteria, satu daripadanya ialah kebajikan. Jemputan akan dikeluarkan secepat mungkin dalam tempoh minggu ini,” kata Menteri Kewangan selepas menyampaikan sumbangan bakul makanan kepada penduduk Orang Asli.

Mengulas lebih lanjut, beliau berkata selain daripada Belanjawan 2022, kerajaan turut membentangkan Rancangan Malaysia ke-12 di Parlimen.

Antaranya, termasuklah isu berkaitan dengan pencapaian 100 hari yang ditetapkan oleh Datuk Seri Ismail Sabri Yaakob, Perdana Menteri. Fokus pada masa ini ialah menjaga kesejahteraan, kelangsungan perniagaan dan ketahanan ekonomi negara.

“Kami di MoF, menyambut baik inisiatif ini. Penetapan indeks prestasi utama (KPI) ini bagus kerana membolehkan semua kementerian, terutamanya MoF dan rakyat mengukur penyampaian atau pencapaian kerajaan supaya dapat mengenal pasti kekuatan dan kelemahan yang memerlukan penambahbaikan,” jelasnya lagi.

Tambahnya lagi, MoF sebelum ini akan mengumumkan pencapaian pada setiap minggu dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) untuk lebih telus dan MoF juga turut menzahirkan 65 laporan LAKSANA sejak tahun lepas.

“Dasar yang baik akan diteruskan, dan pada masa sama perlu mengambil kira perkembangan dunia semasa dan ekonomi Malaysia yang mempunyai ciri-ciri yang dinamik,” ujar Tengku Datuk Seri Zafrul dalam usaha meneruskan legasi dasar kerajaan terdahulu.


LHDNM Bantu Golongan Rentan di Petaling Jaya

Untuk mendapatkan maklumat terkini, ikuti kami melalui Telegram

Petaling Jaya – Penyerahan 315 bakul makanan melalui Program Tanggungjawab Sosial Korporat (CSR) Hasil Prihatin yang diusahakan oleh Lembaga Hasil Dalam Negeri Malaysia (LHDNM) masih diteruskan. Kumpulan sasaran pada hari ini ialah penduduk di kawasan Petaling Jaya, Selangor.

Bagi mematuhi prosedur operasi standard (SOP) yang ditetapkan oleh Majlis Keselamatan Negara (MKN), semua agihan bakul makanan disampaikan melalui wakil penduduk, dan kemudiannya diserahkan pula kepada penerima yang dikenal pasti terjejas akibat pandemik COVID-19.

Program ini disempurnakan oleh Tuan Haji Kamarudin Hashim, Pengarah Negeri LHDNM Selangor, yang bertempat di Tingkat 20, LHDNM Cawangan Petaling Jaya. Sumbangan bakul makanan diagihkan kepada wakil penduduk, termasuklah Wan Mohd Zaid Wan Ismail selaku komuniti di Flora Damansara; Anuar Asmawi (Komuniti Bukit Lanjan) dan Siti Khadijah Samad (Komuniti PPR Kota Damansara).

“Sejajar dengan aspirasi kerajaan yang menekankan konsep prihatin dan sentiasa peka dalam memelihara kebajikan rakyat, sehingga kini sebanyak 5370 bakul makanan disumbangkan kepada golongan rentan dan memerlukan.

“Pelaksanaan program ini akan diteruskan lagi ke seluruh negara dalam masa terdekat dalam usaha LHDNM memastikan rakyat yang kurang berkemampuan tidak diabaikan,” jelas Pengarah Negeri LHDNM Selangor ketika perasmian program tersebut.


FIZIWOO: Sentuhan Seni Adibusana Bertaraf Dunia

Impak globalisasi mewujudkan limpahan produk berjenama dan saingan sengit antara penggiat industri kreatif sesama sendiri. Pengasas, pereka dan pentadbir fesyen berlumba-lumba memperagakan koleksi rekaan yang eksklusif serta memiliki nilai estetika yang tinggi. Siapakah yang bijak mencipta variasi konsep dan keunikan pada rekaannya tanpa dibatasi oleh sesuatu kaum mahupun budaya, pastinya berjaya menambat hati dan cita rasa pengguna, lebih-lebih lagi penggemar fesyen.

Fesyen ialah satu simbol gaya pemakaian yang menjadi ikutan ramai dan lambang kepada kemodenan. Perkembangan fesyen umpama satu gelombang tenaga yang tidak berhenti-henti berputar, sentiasa bergerak, berubah dan berkembang. Dalam erti kata lain, fesyen dipengaruhi oleh masa, kuasa, status dan kedudukan ekonomi seseorang individu, masyarakat dan negara. Penampilan dalam berpakaian merupakan elemen penting untuk menterjemahkan personaliti, bahkan dapat mencerminkan keunikan dalam ketamadunan masyarakat.

Berdasarkan literatur fesyen, seseorang yang mengikuti trend atau aliran fesyen dikatakan memiliki sifat berani mencuba, sanggup mengambil risiko dan dianggap sebagai individu yang berfikiran terbuka, matang, serta peka terhadap perkembangan baharu di sekeliling mereka. Fesyen bukan sekadar mengekspresikan diri seseorang itu bergerak seiring dengan trend modenisasi, tetapi menunjukkan peri pentingnya industri ini terhadap pembangunan ekonomi negara.

Walaupun fesyen sering kali dilabelkan sebagai satu budaya hedonisme, namun hakikatnya industri fesyen merupakan satu daripada pemangkin arus ekonomi negara yang pesat. Buktinya, pemilik butik ZARA merupakan antara lima orang usahawan perniagaan yang berjaya dan terkaya di dunia. Selain itu, orang Eropah dilabelkan sebagai antara negara maju disebabkan oleh pengaruh pemakaian mereka yang menunjukkan personalitinya kukuh dan memberikan kepercayaan kepada masyarakat mahupun pelabur luar.

Namun begitu, kehadiran pandemik COVID-19 mutakhir banyak mengubah landskap kehidupan daripada rakyat marhean sehinggalah kepimpinan tertinggi negara. Tamparan ini turut menimbulkan tekanan dan cabaran besar kepada individu dan organisasi yang terlibat dalam sektor perniagaan,  khususnya untuk memastikan produktiviti dan kelangsungan perniagaan kekal stabil dalam pasaran. Keadaan menjadi lebih rumit apabila industri kreatif tidak boleh beroperasi sepenuhnya secara fizikal ketika Perintah Kawalan Pergerakan (PKP) dilaksanakan disebabkan oleh sektor ini bukanlah sektor utama (essential) berbanding dengan sektor lain.

Dalam meniti sela masa ini, produk FIZIWOO yang merupakan satu jenama fesyen mewah di Malaysia turut terkesan dan akur pada prosedur operasi standard (SOP) yang ditetapkan oleh kerajaan. Namun demikian, peluang dan langkah yang signifikan perlu dilakukan segera agar perniagaan kekal utuh dan berkembang meskipun dalam tempoh yang sukar ini.

Keputusan mengembangkan medium perniagaan ke platform e-dagang melalui kerjasama dengan FashionValet dan ZALORA, merupakan satu interaksi yang produktif pada masa kini. Kami dapat tawarkan dan berikan yang terbaik kepada pelanggan.

“Walaupun perniagaan secara fizikalnya mungkin terbatas, namun pemasaran produk masih mampu bergerak aktif dalam talian untuk memasuki pasaran tempatan, bahkan lebih meluas hingga ke pasaran global,” kata Hafizi Radzi Woo selaku Pengasas dan Pengarah Kreatif FIZIWOO ketika diwawancara oleh sidang editor Dewan Ekonomi secara maya.

Sejak penubuhan FIZIWOO pada tahun 2009, jenama ini kian melonjakkan potensinya saban tahun dalam industri fesyen sehingga menjadi perhatian kebanyakan penggemar dan pemerhati fesyen. Beribu pejabat di Jalan Sentul Raya Boulevard, Kuala Lumpur, FIZIWOO giat mempromosi dan memberikan pendedahan baharu kepada masyarakat tentang acuan dunia fesyen.

“Kisah cinta paling hebat ialah perjalanan kehidupan seorang
wanita dan fesyennya. Kami di sini untuk mengisahkan sebuah
novel yang patut dibaca” – FIZIWOO.

Jenama FIZIWOO dikatakan sangat sinonim dengan rekaan mewah yang disulami dengan elemen perincian halus, malah memberikan respon positif terhadap dunia fesyen tanah air kini. Nama FIZIWOO tercetus daripada nama pengasasnya sendiri, iaitu “Fizi” (Hafizi) dan “Woo” asalnya daripada nama keluarga.

Pada tahun 2011, FIZIWOO dilihat semakin kompetitif dalam pasaran apabila Hafizi mula berkolaborasi dengan rakannya, Izree Kai Haffiz yang berkemahiran dan pakar dalam bidang seni bina (arkitek). Gandingan duo ini sering menghamparkan kreativiti rekaan yang eksentrik bertepatan dengan jiwa wanita moden pada masa kini. Dua anak muda ini bagaikan melengkapi satu sama lain dalam menyulam impian hingga ke menara gading.

“Perniagaan kami semakin berkembang daripada sebuah syarikat dua lelaki menjadi jenama fesyen mewah di Malaysia yang menggabungkan pertukangan halus dan pembuatan yang luar biasa untuk menjadi atelier fesyen terkenal seperti sekarang ini,” kata Izree yang merupakan Pengarah Urusan FIZIWOO.

Menyedari keserasian yang ditampilkan dari segi cara kerja, ideologi dan falsafah dalam bidang seni kreatif ini meskipun berlainan latar belakang pendidikan, mereka percaya dengan gabungan kemahiran seorang fesyen dan arkitek ini mampu menggegarkan industri fesyen tempatan menerusi kekuatan dan keunikan idea rekaan bersama setanding dengan pereka profesional lain.

Berdasarkan pengagihan skop tugasan, Izree lebih tertumpu kepada hal pengurusan, pemasaran, penjenamaan, strategi dan perancangan perniagaan. Manakala, tugas yang melibatkan rekaan, kajian dan produksi produk terletak di bawah tanggungjawab Hafizi. Proses pengurusan menjadi lebih terkawal dan sistematik, malah berkembang pantas disebabkan oleh kebijaksanaan strategi pembahagian tugas yang mampu menjalankan pelbagai kerja secara serentak dan efisien.

Berkat kesungguhan yang dipraktikkan dalam konteks kerja selama 10 tahun, FIZIWOO berjaya menampilkan pelbagai koleksi rekaan daripada ready-to-wear (sedia dipakai), busana tradisonal, busana pengantin sehinggalah busana eksklusif yang diberikan perincian mewah dan kepelbagaian teknik couture pieces.

Selain itu, FIZIWOO menawarkan perkhidmatan jahitan yang menggunakan teknik manik “tambour” dan sulaman tangan. Teknik ini memberikan kelebihan pada FIZIWOO apabila jarang-jarang diaplikasikan oleh pereka fesyen dalam pasaran tempatan mahupun global kerana melibatkan hasil kerja yang rumit dan peruntukan kos yang tinggi.

“Berbekalkan minat dan pengalaman yang luas terhadap seni bina dan rekaan, kami terjemahkan idea tersebut kepada bentuk rekaan baju. Walaupun pada dasarnya kelihatan seperti baju kemeja-T, namun di sebalik struktur dan rekaan tersebut mempunyai potongan ceraian dan lapisan yang rumit dan sukar dilakukan oleh pereka lain. Teknik ini memberikan saluran kejayaan kepada FIZIWOO, sekali gus meletakkan jenamanya berkelas tinggi.

Apabila sebut FIZIWOO, pelanggan pasti mencari servis dan tempahan teknik ini. Namun begitu, sasaran pasaran ini agak terhad dan lebih tertumpu kepada golongan elit, seperti golongan ternama (VVIP), kerabat raja, dan juga selebriti yang mahukan sentuhan karya reka jahitan seni halus ini. Walau bagaimanapun, koleksi mampu milik juga ditawarkan dan didatangi dengan variasi saiz, iaitu daripada S hinggalah XXL.

Penggunaan formula “tiada jalan pintas untuk berjaya” mampu mencorakkan kredibiliti identiti FIZIWOO sebagai pereka fesyen yang bukan mengejarkan populariti semata-mata, tetapi lebih mengamalkan rukun dan budaya kerja profesional yang berkaliber. Bermula dari lakaran, dipindahkan pada fabrik, dijahit sulaman benang, sulaman manik dan jemeki satu persatu menggunakan tangan. Baju yang dihasilkan pula khas mengikut acuan saiz badan sang pemakai. Barang yang digunakan juga sudah tentu berkualiti tinggi untuk memenuhi kehendak pelanggannya. Misalnya, rekaan busana Artisanal Bridal Songket menghidupkan semula siluet tradisional dalam nafas moden kontemporari.

Keunikan yang dipamerkan jelas membuktikan rekaan FIZIWOO lebih matang dan menyerlah berbanding dengan yang lain, lebih-lebih lagi teknik yang diguna pakai merupakan rekaan yang sangat teknikal dan rumit. Jenama FIZIWOO menjadi terkenal dengan struktur rekaannya berkonsepkan Haute Couture, iaitu menggunakan 80 peratus hasil jahitan tangan, bukannya menggunakan mesin.

Berbeza dengan syarikat pesaing lain, FIZIWOO tidak mengamalkan konsep “penajaan” dalam strategi pemasarannya. Setiap perniagaan mempunyai strategi yang berbeza mengikut sasaran pelanggan masing-masing. Izree berkata, perkara ini perlu diambil kira kerana melibatkan pengurusan kos perbelanjaan, seperti pembelian fabrik yang mahal, penglibatan tenaga kerja di belakang tabir (pereka baju, pembuat kain, jurusolek dan pembantu kerja), serta masa yang digunakan.

“Di negara Hollywood, selebriti yang ingin memakai busana eksklusif dan berjenama dalam sesuatu majlis atau pementasan, mereka perlu membeli dengan wang sendiri dan bukannya daripada penajaan. Sekiranya mahu kelihatan cantik, anda perlu membayarnya,” jelas Izree dalam mengetengahkan potensi pemasaran syarikat pada pasaran global.

Bagi memulihkan semula industri fesyen tempatan dalam tempoh kegawatan ekonomi ini, FIZIWOO tidak memfokuskan pasarannya dalam Malaysia sahaja, tetapi meningkatkan pasarannya ke peringkat antarabangsa. Begitulah pentafsiran perniagaan FIZIWOO. Adaptasi rekaannya juga tidak berlandaskan trend di Malaysia sematamata, namun lebih mempraktikkan trend global kerana bersifat universal. Strategi pemasaran ekosistem yang signifikan ini seharusnya wajar dipuji dan diteladani, terutamanya kepada usahawan tempatan.

Selain itu, Hafizi turut berkongsi tentang pangkalan pelanggan mereka yang sudah menembusi pasaran antarabangsa, iaitu di Singapura, Indonesia, Brunei, Thailand dan mempunyai pengikut di UAE (Emiriah Arab Bersatu). Menariknya, koleksi FIZIWOO juga berkembang hingga ke pasaran Eropah, melalui penglibatan dalam pertandingan Minggu Fesyen (Fashion Week) di London, Paris dan New York.

FIZIWOO juga pernah bekerjasama dengan jenama beg Itali (Save My Bag), Magnum, Neutrogena, [email protected], LILIT dan banyak lagi jenama besar dalam pasaran ini. Pencapaian ini merupakan platform terbaik bagi pereka tempatan itu sendiri untuk menonjolkan bakat dan membina peluang pada peringkat antarabangsa. Sasaran pemasaran FIZIWOO yang seterusnya ialah Amerika Syarikat, yang sepatutnya dilancarkan pada tahun ini untuk membuka kedai (multi brand store) di New York, namun terpaksa ditunda sehingga keadaan kembali stabil.

New York bukan sekadar terkenal sebagai pusat perniagaan terbesar, malah merupakan kota ikonik bagi fesyen terkemuka dan eksklusif dunia. Setiap pereka fesyen di seluruh dunia mengimpikan koleksinya dipersembahkan pada Minggu Fesyen New York untuk memperkenalkan karya terbaru mereka.

Seiring dengan kejayaan melalui pengalaman yang luas, FIZIWOO meneruskan agenda untuk bekerjasama dengan GIATMARA dan Kolej Komuniti dalam memainkan peranan penting bagi membina pelapis baharu, khususnya golongan muda dan Bumiputera. Platform ini dapat memberikan pengetahuan dan pendedahan berkaitan dengan penerokaan dunia fesyen untuk melahirkan generasi berkualiti, mempunyai nilai kebolehpasaran, serta membentuk usahawan yang berdaya saing. Generasi inilah bakal menjadi tulang belakang kepada pembangunan ekonomi negara berpendapatan tinggi.

“Berdasarkan pemerhatian trend pandemik, kami menjangkakan keadaan ini akan berlanjutan dalam tempoh yang lama. Maka, kami mengambil keputusan untuk menghasilkan produk yang lebih ringkas dan selesa, mampu milik dan bersesuaian dengan kebiasaan baharu. Kami perlu sentiasa mengeluarkan produk. Jika tiada produk, FIZIWOO tidak dapat menjana pendapatan yang baik,” kongsi Izree.

Bagi merealisasikan sebuah syarikat dan produk yang bersifat gaya hidup (lifestyle brand) pada masa hadapan, fokus FIZIWOO tidak tertumpu pada baju dan fesyen semata-mata, tetapi menampilkan produk baharu yang lebih relevan dengan situasi semasa. Antaranya, termasuklah pensanitasi tangan dan pelitup muka. Hal ini merupakan satu transformasi pemasaran dalam perniagaan yang tidak pernah dilakukan mahupun dibayangkan oleh pereka duo ini, yang jelas luar daripada bidang fesyen mereka.

“Namun begitu, COVID-19 banyak menyekat perancangan kami. Sepatutnya, kami sudah mengembangkan perniagaan ini kepada sektor pembuatan perabot rumah atau hiasan dalaman. Bahkan, jika diikutkan dalam tahun ini juga kami mempunyai perancangan untuk mengeluarkan produk kosmetik dan penjagaan kulit, serta banyak lagi yang bersesuaian dengan kehidupan dalam kebiasaan baharu ini,” kata Hafizi.

Menurut Izree, skop bidang seni secara umumnya sangat luas dan besar. Maka, perkara ini tidak membuat mereka terhenti pada satu aspek sahaja. Pada sudut yang lebih meluas, FIZIWOO sangat berpotensi untuk dikembangkan pada perkhidmatan lain yang mempunyai kaitan dengan aplikasi bidang seni ini.

Dari sudut pembangunan ekonomi pula, kerajaan dikatakan lebih menumpukan sektor industri yang bersifat alam, misalnya gas dan petroleum, balak dan kepala sawit berbanding sektor industri kreatif. Namun begitu, sejauh manakah industri ini yang bersifat alam mampu bertahan? Jika sumbernya habis, sudah tentu tiada gantinya.

Berbeza dengan negara Eropah, pembangunan ekonomi dilihat kian maju disebabkan oleh sebahagian faktor datangnya daripada sumbangan industri fesyen. Oleh itu, industri Malaysia perlu bergerak ke arah industri yang lebih lestari dalam usaha merancakkan ekonomi negara kembali. Hal ini dikatakan demikian sedikit sebanyak sumbangan industri kreatif mampu menjadi pemangkin kepada pemulihan negara.

Tambah pula, Malaysia merupakan satu daripada negara Muslim yang menjadi rujukan ramai. Berdasarkan kajian ketamadunan sejarah, Malaysia merupakan antara negara yang terawal memperkenalkan “fesyen Muslim” di dunia, dan diikuti oleh Indonesia, UAE dan Eropah. Dalam konteks ini, bertapa pentingnya peranan kerajaan untuk mempertingkatkan kembali industri fesyen secara meluas pada pasaran global.

Mengakhiri sesi wawancara, ganding duo hebat ini berkongsi tentang rahsia kejayaan seseorang usahawan, terutamanya pereka fesyen, perlu mengetahui tujuan dan objektif perniagaan dilakukan, serta pentingnya menimba ilmu tentang keusahawanan.

Jika sekadar ingin populariti, mungkin mereka perlu memilih jalan lain, seperti menjadi penggiat Youtube, Instagram dan lain-lain lagi di platform media sosial. Namun begitu, jika melihat industri fesyen merupakan platform untuk menjana pendapatan, mereka perlu bekerja keras kerana terlalu ramai pesaing dan produk untuk menonjolkan kelebihan masing-masing.

Seseorang usahawan atau pereka fesyen boleh berjaya dalam industri kreatif sekiranya mereka memahami identiti produk dan penjenamaan sesuatu perniagaan tersebut.


Belanjawan 2022 Tekankan Pemulihan Kesihatan dan Ekonomi Rakyat

Untuk mendapatkan maklumat terkini, ikuti kami melalui Telegram

Kuala Lumpur – Belanjawan 2022 kini memberikan tumpuan secara keseluruhannya untuk memastikan tiada pihak yang layak tercicir, sama ada golongan rakyat mahupun perniagaan, dalam menerima bantuan dan sokongan kerajaan.

Menurut Kenyataan Pra-Belanjawan 2022 yang dikeluarkan Kementerian Kewangan (MoF), pembangunan Belanjawan 2022 ialah berteraskan Matlamat Pembangunan Mampan (SDG) dan Wawasan Kemakmuran Bersama 2030 (WKB2030).

Belanjawan ini dirangka berdasarkan tiga keperluan utama yang menjadi pemangkin ke arah pelaksanaan Rancangan Malaysia ke-12 (RMK-12) yang bakal dibentangkan di Parlimen pada September ini. Tambahan pula, perkara ini turut mengambil kira jangkaan situasi ekonomi daripada kesan pandemik COVID-19.

“Yang pertamanya, program bantuan dan sokongan diteruskan untuk memastikan pemulihan negara rentetan daripada kesan jangka panjang krisis pandemik terhadap kesihatan awam dan struktur ekonomi, selaras dengan pembukaan sektor ekonomi secara berperingkat melalui Pelan Pemulihan Negara (PPN).

“Kedua, menentukan kesinambungan dasar. Bantuan untuk menyokong rakyat dan perniagaan agar kekal berdaya tahan dalam menghadapi krisis bagi terus melindungi mata pencarian, kehidupan rakyat dan perniagaan.

“Ketiga, memangkinkan pembaharuan pascapandemik supaya negara mampu bangkit dengan lebih perkasa dan berdaya saing, serta berteraskan pembangunan negara yang lebih terangkum dan mampan,” menurut kenyataan MoF.

Maka demikian, Belanjawan 2022 akan memastikan langkah pembaharuan dilaksanakan dengan memberikan penumpuan kepada pencapaian SDG, RMK-12 dan WKB2030.

Sementara itu, kerajaan akan menumpukan usaha lain seperti meningkatkan kecekapan sistem penyampaian awam, penekanan unsur alam sekitar, sosial dan tadbir urus korporat (ESG) dalam perkhidmatan awam, badan berkanun, serta syarikat berkaitan dengan kerajaan.

“Usaha ini menggambarkan tekad negara untuk membangunkan ekonomi yang lebih lestari dan terangkum, yang akan menjadi daya penarik kepada perniagaan untuk menjadikan negara ini sebagai destinasi pelaburan utama,” tambah MoF.

Mengulas lebih lanjut, MoF berkata, Belanjawan 2022 akan mengkaji kaedah untuk membina semula ketahanan fiskal negara yang terkesan disebabkan oleh komitmen kerajaan dalam menampung pakej rangsangan dan bantuan untuk rakyat dan perniagaan.


Program CSR Hasil Prihatin: 200 Bakul Makanan untuk Rakyat di Sekitar Cheras

Kuala Lumpur – Hari ini, Lembaga Hasil Dalam Negeri Malaysia (LHDNM) telah memberikan bantuan sebanyak 200 bakul makanan menerusi Program CSR Hasil Prihatin kepada rakyat yang terkesan dengan penularan wabak COVID-19 di sekitar kawasan Cheras.

Bantuan bakul makanan tersebut telah disampaikan oleh Encik Mohamad Fauzi Saat, Pengarah Negeri LHDNM Wilayah Persekutuan Putrajaya di Masjid As-Sodiqin, Taman Kobena kepada wakil penduduk untuk diserahkan kepada para penerima yang telah dikenal pasti di sekitar kawasan Cheras, termasuklah penduduk daripada Program Perumahan Rakyat (PPR) Pudu Ulu, Flat Taman Kobena, Flat Taman Pertama dan Flat Sri Sabah.

Program ini turut dihadiri oleh Encik Nasruddin Mat Nasir, Pengarah Cawangan LHDNM Cheras, Ustaz Syed Abdullah Syed Nordin, wakil Jabatan Agama Islam Wilayah Persekutuan (JAWI) dan Tuan Haji Noor Zakri Nuruddin, Pengerusi Masjid As-Sodiqin.

Program CSR Hasil Prihatin ini telah dilancarkan oleh Menteri Kewangan pada 31 Julai 2021 yang lalu sebagai tanda keprihatinan dan tanggungjawab sosial LHDNM dalam menyantuni rakyat yang memerlukan bantuan, khususnya golongan yang terjejas akibat penularan wabak COVID-19. Program ini juga merupakan usaha berterusan LHDNM dalam memberikan sokongan kepada golongan rentan agar mereka tidak berasa terpinggir.

Hingga kini, sebanyak 5 670 bakul makanan telah diagihkan. Usaha ini akan diteruskan oleh semua cawangan LHDNM di seluruh negara sebagai komitmen organisasi tersebut untuk meringankan bebanan segenap lapisan rakyat.


GST Tingkatkan Kestabilan, Luaskan Kutipan Hasil Negara

Kuala Lumpur – Menurut kajian daripada firma penyelidikan, MQ Research mengenal pasti bahawa sistem percukaian Cukai Barangan dan Perkhidmatan (GST) dapat meluaskan asas dan kutipan cukai negara.

Kerajaan perlu mengambil kira faktor tempoh yang bersesuaian bagi memperkenalkan semula cukai tersebut. Hal ini sangat penting untuk memulihkan ekonomi negara yang terkesan disebabkan oleh penularan pandemik COVID-19.

Meskipun begitu, terdapat beberapa tentangan daripada penggiat industri terhadap pengenalan GST pada tahun 2022.

“Pengenalan semula itu boleh dilakukan apabila ekonomi kembali stabil pada tahun 2023 atau 2024 dengan kadar yang lebih rendah, iaitu tiga peratus,” jelas MQ Research dalam satu nota kajian.


Program CSR Hasil Prihatin: LHDNM Hulur Bantuan Bakul Makanan

Untuk mendapatkan maklumat terkini, ikuti kami melalui Telegram

Lembaga Hasil Dalam Negeri Malaysia (LHDNM) meneruskan usaha menyantuni komuniti setempat dengan mengagihkan 401 bakul makanan kepada kumpulan sasar di Kampung Peringat, Kelantan dan Wilayah Persekutuan Kuala Lumpur pada 4 September 2021. Di Kampung Peringat, Kelantan, agihan bantuan disempurnakan oleh Tan Sri Datuk Seri Panglima Haji Annuar Musa, Menteri Komunikasi dan Multimedia di Dewan Tun Ghafar Baba, Kompleks Yayasan Kemiskinan Kelantan, Padang Kala. Sebanyak 201 bakul makanan diserahkan kepada wakil-wakil penduduk yang kemudiannya akan diagihkan kepada para penerima yang telah dikenal pasti dan terdiri daripada masyarakat Melayu, Cina dan Siam. Turut hadir pada program tersebut ialah Datuk Mohd. Jaafar Embong, Timbalan Ketua Pegawai Eksekutif (Pematuhan) LHDNM dan Encik Kamarudzaman Bahrain, Pengarah Negeri LHDNM Terengganu/Kelantan.

Selain di Kelantan, Program CSR Hasil Prihatin pada hari tersebut turut diadakan di Masjid Salahuddin Al-Ayyubi, Taman Melati, Kuala Lumpur. Senator Tuan Haji Idris Haji Ahmad, Menteri di Jabatan Perdana Menteri (Hal Ehwal Agama) turut berkesempatan menyerahkan 200 bakul makanan kepada Datuk Roslan Haji Madon, Pengerusi Masjid Salahuddin Al-Ayyubi dan wakil-wakil penduduk untuk diagihkan kepada golongan yang memerlukan. Turut hadir dalam program tersebut ialah Datuk Haji Mohd. Ajib Ismail, Pengarah Jabatan Agama Islam Wilayah Persekutuan (JAWI) dan Tuan Haji Mohamad Zain Mohamad Said, Pengarah Negeri LHDNM WP Kuala Lumpur.

Sebagai sebuah agensi kerajaan persekutuan, LHDNM akan terus memberikan komitmen dalam menjamin kesejahteraan rakyat di seluruh negara melalui pelaksanaan Program CSR Hasil Prihatin ini. Buktinya, sehingga kini sebanyak 5870 bantuan bakul makanan telah diagihkan khususnya untuk rakyat yang terjejas dengan penularan wabak COVID-19.


Gandingan Duo Mendominasi Seni Fesyen dalam Menyulami Impian

Antara 10 Pereka Paling Berpengaruh
dan Berbakat Besar di Malaysia

Tidak mustahil daripada angan-angan dan impian, kini berjaya direalisasikan sebagai kerjaya utama dalam kehidupan untuk menjana pendapatan. Pertemuan antara dua orang sahabat, yang seorang daripadanya buta warna dan seorang lagi sifatnya yang mementingkan kesempurnaan dan skeptis, dikatakan bagaikan satu keajaiban yang dinamik dan saling melengkapi.

Gandingan duo antara Hafizi Radzi Woo (Hafizi) dengan Izree Kai Haffiz (Izree) yang berlainan latar belakang pendidikan, tidak disangka-sangkakan berjaya menggegarkan industri kreatif tanah air sebagai pereka fesyen yang terkenal. Malahan, sekali gus membuktikan kekurangan yang dimiliki mampu menjadi sandaran pada kekuatan diri masing-masing. Buktinya, jenama FIZIWOO di bawah naungan mereka kini bukan sekadar menjadi sebuah atelier fesyen terkenal di Malaysia, bahkan pasarannya sudah menembusi industri fesyen antarabangsa.

Dilahirkan pada tahun 1989 di Pulau Pinang, sejak kecil lagi kehidupan Hafizi sudah dikelilingi oleh fabrik dan pembuatan fesyen. Bapa Hafizi seorang pegawai polis dan ibunya pula seorang tukang jahit yang memiliki sebuah butik pakaian. Bermula daripada sekadar niat ingin membantu ibunya menyiapkan tempahan baju telah bertukar menjadi minat untuk mempelajari ilmu berkaitan dengan seni jahitan dan fesyen dengan lebih mendalam.

Seni jahitan ini sebenarnya menarik untuk diketahui dan dipelajari kerana setiap jahitan mempunyai seni halus yang memerlukan kemahiran, ketelitian dan penjiwaan yang mendalam. Saya mula belajar menjahit secara teknikal melalui pemerhatian, penyesuaian teknik sulaman tangan dan cara ibu saya berinteraksi dengan pelanggannya di butik.

Usai menamatkan pengajian dalam Ijazah Sarjana Muda Seni Reka Fesyen di Universiti Teknologi MARA Shah Alam, pendedahan pengalaman yang ditimba dalam bidang seni ini menonjolkan lagi bakat dan kemahirannya pada peringkat yang lebih tinggi. Pada seusia 21 tahun, Hafizi sudah pun menempa nama dalam industri kreatif. Hafizi dinobatkan sebagai juara dalam pertandingan Piala Seri Iman 2010 bagi anugerah reka cipta fesyen batik di Terengganu, walaupun ketika itu beliau merupakan peserta yang paling muda.

“Kemenangan ini memberikan makna yang besar dalam hidup dan membuatkan saya tekad untuk menceburi bidang seni fesyen ini. Saya percaya bahawa jiwa dan bakat yang dianugerahkan ini membuka jalan kepada kerjaya saya yang lebih jelas untuk menjadi seorang pereka terkemuka di negara ini kelak,” kongsinya lagi.

Kemampuan diri Hafizi ini membuka mata ramai masyarakat bahawa masalah “buta warna” bukanlah satu penghalang untuk berjaya dalam hidup. Walaupun pada hakikatnya, penggunaan warna merupakan antara satu daripada faktor penting dalam corak pembangunan seni fesyen. Namun begitu, Hafizi mampu menguasai kekurangan dirinya dengan bijak. Kejayaan ini membawa kematangan kepada diri Hafizi dalam dunia industri, dari segi pemikiran, persaingan, percaturan dan peluang untuk lebih maju pada masa hadapan.

Berbeza pula perjalanan kisah hidup Izree. Dalam usaha mengasah bakat dan minatnya terhadap karya seni kreatif, beliau berhasrat untuk meletakkan bidang seni ini sebagai satu kerjaya hidupnya, namun sebaliknya mendapat tentangan daripada keluarga. Anak muda yang dilahirkan di Kuala Lumpur pada tahun 1987 merupakan seorang pelajar cemerlang dalam pendidikannya.

Kai berjaya merangkul semua gred A dalam subjek yang diambil. Oleh itu, keputusan cemerlang ini mendorong harapan dan impian yang tinggi daripada keluarganya yang berpendapatan sederhana untuk melihat Kai berjaya menjadi seorang profesional dalam bidang sains.

Bagi menghormati harapan ibu bapa saya, dan pada masa yang sama tetap ingin menceburi bidang seni kreatif, maka saya memilih melanjutkan pengajian di universiti dalam bidang seni bina (arkitek). Antara sebabnya ialah bidang ini merupakan tempat atau pertemuan yang menggabungkan kedua-duanya, antara seni dengan alam saintifik.

Semasa melanjutkan pengajian (Ijazah Seni Bina Arkitek) di Universiti Teknologi Malaysia Skudai, Johor, saya juga turut bekerja sambilan dalam pelbagai projek bersama-sama pensyarah saya untuk menjana pendapatan tambahan. Pensyarah saya yang berasal dari Itali ini merupakan antara 50 orang arkitek yang popular di dunia. Maka, dari situlah saya mendapat peluang untuk melibatkan diri dalam pelbagai projek mahupun pertandingan, terutamanya pada peringkat antarabangsa, seperti mereka bentuk hiasan dalaman, mereka perabot, penjenamaan korporat, fotografi dan banyak lagi,” ujarnya lagi.

Menurut Kai, hampir semua perkara sudah diterokai, namun tidak pernah berpeluang melibatkan diri dalam bidang seni fesyen sehinggalah berjumpa dengan Hafizi. Sepanjang tempoh perkenalan tersebut, minatnya terhadap bidang fesyen kian meningkat saban hari apabila mereka berdua sering berkongsi ideologi berkaitan dengan karya seni kreatif. Malah, Kai sering membantu dan memberikan pendapat terhadap pengawalan kualiti hasil rekaan Hafizi, serta turut menyertai pertandingan dan majlis fesyen bersama.

Melihat peluang daripada kemenangan yang diraih bersama, gandingan duo lelaki ini tekad untuk membuka perniagaan fesyen pada tahun 2011 sebagai fokus utama kerjaya untuk menjana sumber pendapatan yang lebih stabil. Jenama FIZWOO yang diusahakan oleh mereka, kini tidak asing lagi dalam industri fesyen tempatan sehingga dilabelkan pereka yang terkenal dengan kebolehan mereka sebuah busana yang berkonsepkan siluet unik.

Dari menara gading ke mercu korporat, pelbagai pencapaian dan anugerah yang dikecapi. Walaupun bermula dengan kisah perjalanan yang sederhana, namun peluang yang muncul bertubi-tubi mendorong jenama ini berkembang pantas, setelah banyak menampilkan rekaan yang menarik dan tinggi nilai estetikanya.

Itulah kisah perjalanan sebuah persahabatan yang saling melengkapi dan menyokong antara satu sama lain. Bijak merancang dan menggunakan kekuatan masing-masing untuk mendominasi bidang seni fesyen berjaya mencipta kejayaan yang sungguh bermakna dalam hidup, tatkala menyulami bakat dan impian yang hadir sejak kecil lagi.


Bantuan Khas COVID-19 Disalurkan secara Berperingkat

Untuk mendapatkan maklumat terkini, ikuti kami melalui Telegram

Kementerian Kewangan Malaysia (MoF) menyambut baik hasrat kerajaan dalam usaha menghentikan rantaian wabak COVID-19. Bantuan Khas COVID-19 (BKC) dilaksanakan kepada golongan yang terkesan, seperti miskin tegar, B40 dan M40.

Proses pengkreditan BKC bagi Fasa 1 untuk kategori B40 akan bermula secara berperingkat pada hari ini, 6 September 2021, dan kategori M40 pula pada 9 September 2021.

MoF menyarankan golongan yang terkesan agar membuat semakan terlebih dahulu berkaitan dengan syarat kelayakan dan jadual pembayaran BKC.


Mengangkat Darjat Bahasa Melayu di Pentas Dunia

Dunia mempunyai lebih daripada 6500 bahasa. Tidak mungkin semua bahasa berkenaan atau semua bahasa negara yang mewakili pertubuhan utama dunia dapat digunakan dalam mesyuarat dan persidangan rasminya. Justeru, beberapa bahasa rasmi perlu ditetapkan untuk digunakan. Pertubuhan Bangsa-Bangsa Bersatu (PBB) dianggotai oleh pelbagai negara anggota yang mempunyai latar belakang bahasa, budaya dan ideologi politik masing-masing.

PBB mempunyai ibu pejabat di New York dan pejabat utamanya di Geneva, Switzerland; Nairobi, Kenya; dan Vienna, Austria. Sebanyak 193 anggota PBB mewakili warga di seluruh dunia yang menggunakan ratusan kalaupun tidak ribuan bahasa, termasuk bahasa rasmi dan bahasa kebangsaan negara terbabit.

Walau bagaimanapun, PBB hanya mempunyai enam bahasa rasmi untuk tujuan mesyuarat, persidangan dan dokumen rasmi. Dalam persidangan atau mesyuarat rasmi di PBB, wakil negara anggota hendaklah bercakap dan berkomunikasi dalam satu daripada bahasa rasmi berkenaan atau menyediakan interpretasi daripada bahasa yang digunakan dalam satu daripada enam bahasa rasmi itu. PBB kemudiannya menyediakan interpretasi daripada bahasa rasmi itu kepada lima bahasa rasmi lain.

Tidak dinafikan bahawa disebabkan oleh sejarahnya, bahasa Inggeris merupakan bahasa yang paling banyak dituturkan di dunia, iaitu dituturkan oleh 1.132 juta orang. Ini diikuti oleh bahasa Mandarin (1.117 juta), Hindi (615 juta), Sepanyol (534 juta), Perancis (280 juta), Arab (274 juta), Bengali (265 juta), Rusia (258) juta dan Portugis 199 juta.

Kini jumlah penutur bahasa Melayu dalam pelbagai dialek di seluruh pelosok dunia ialah sekitar 300 juta orang. Hal ini menjadikan bahasa Melayu berada dalam kategori tujuh bahasa utama di dunia dari segi jumlah penutur, selain bahasa Arab, Rusia, Sepanyol, Hindi, Inggeris dan Mandarin. Daripada sekitar 7000 bahasa yang dituturkan di seluruh dunia, sebanyak 25 bahasa yang disifatkan sebagai sangat berpengaruh. Yang menariknya, bahasa Melayu disenaraikan di tangga ke-10.

Bukankah kedudukan ini lebih daripada memadai untuk kita berasa bangga dan yakin akan keupayaan bahasa Melayu? Jadi, tidak ada sebab untuk kita bersikap rendah diri di peringkat antarabangsa, sejauh yang berkaitan dengan penggunaan bahasa itu. Baru-baru ini, Menteri Alam Sekitar dan Air, Dato’ Sri Tuan Ibrahim Tuan Man, berucap dalam bahasa Melayu pada Persidangan Ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) di Glasgow, Scotland.

Tindakan beliau itu menerima pelbagai reaksi dengan ada yang memuji dan tidak kurang juga yang mengecam. Kita sudah dapat mengagak bahawa akan ada yang mengkritik dan mengecam. Mereka ini ialah golongan yang berfikir bahawa adalah hina untuk bercakap dalam bahasa Melayu pada peringkat antarabangsa. Golongan ini  menganggap bahawa cuma bahasa Inggeris bahasa yang hebat.

Mereka yang bercakap dalam bahasa Inggeris dianggap bijak dan pintar manakala yang tidak menggunakan bahasa itu sebagai orang yang tidak ada kelas. Tanggapan dan kesendengan pemikiran sedemikian sudah lama bertapak dalam pemikiran golongan tertentu di negara ini, termasuklah dalam kalangan orang Melayu. Hal ini sesuatu yang malang.

Hakikatnya, kepandaian dan penggunaan bahasa Inggeris di peringkat antarabangsa tidak semestinya menggambarkan kepintaran dan keintelektualan seseorang. Ada sebab lain bukan bahasa Inggeris digunakan oleh seseorang wakil negara dalam forum sedemikian, termasuklah keinginan untuk mengangkat darjat bahasa rasmi dan bahasa kebangsaan negara. Ya, apakah masalah dan hinanya jika seseorang itu menggunakan bahasa Melayu dalam forum antarabangsa jikalau perkara itu dibenarkan? Seyogia diingatkan, bukan hanya bahasa Inggeris dibenarkan untuk digunakan dalam persidangan itu. Banyak perwakilan lain juga yang menggunakan bahasa kebangsaan masing-masing.

Di UNFCCC COP-26, banyak pemimpin negara dunia yang tidak menggunakan bahasa Inggeris ketika berucap, termasuklah Presiden Korea Selatan, Presiden Indonesia, Perdana Menteri India, Perdana Menteri Thailand, Presiden Perancis, Perdana Menteri Kanada dan Canselor Jerman yang menggunakan bahasa mereka sendiri. Menteri dari Malaysia bukan satu-satunya wakil yang tidak menggunakan bahasa Inggeris. Maksudnya, tidak berbahasa Inggeris bukan sesuatu yang aneh atau janggal di pentas antarabangsa.

Sebaliknya, tindakan yang tidak berusaha untuk mengangkat martabat bahasa kebangsaan di pentas antarabangsa adalah sesuatu yang merugikan. Bahasa kebangsaan perlu ditonjolkan di hadapan khalayak dunia bagi memperlihatkan keunikan dan kehebatan bahasa itu.

Malangnya, segelintir warga siber mengkritik keputusan Tuan Ibrahim menggunakan bahasa Melayu kerana  hal ini menunjukkan beliau tidak fasih berbahasa Inggeris. Mereka yang mengkritik tindakan menteri itu menggunakan bahasa kebangsaan jelas tidak mempunyai semangat nasionalisme bahasa dan kebanggaan terhadap bahasa itu.

Mereka yang menyifatkan tindakan menteri itu menggunakan bahasa Melayu sebagai tidak wajar hanya memikir dan menilai perkara itu dari sudut pandangan yang sempit. Komen rakyat Malaysia yang masih mendewa-dewakan atau mengagung-agungkan bahasa asing terutama bahasa Inggeris adalah menjengkelkan. Mereka masih lagi terperangkap dalam kepompong pemikiran yang menganggap bahawa hanya mereka yang mampu berucap dalam bahasa Inggeris ialah orang yang hebat dan pintar. Mereka ini belum lagi dapat membebaskan diri daripada acuan yang ditinggalkan oleh penjajah.

Perjuangan memartabatkan bahasa perlu dilakukan bukan sahaja dalam negara dan di rantau ini tetapi juga pada peringkat antarabangsa. Persidangan dan forum antarabangsa termasuklah di PBB ialah tempat dan kesempatan terbaik untuk melakukannya. Justeru, semua pihak perlu menyokong dan menyambut baik keputusan yang diambil oleh Tuan Ibrahim itu yang menyampaikan kenyataan negara dalam bahasa Melayu selama sekitar tiga minit. Tindakan menteri terbabit bukan sahaja berani  tetapi terpuji sebagai usaha untuk memartabatkan bahasa Melayu. Kita perlu akui bahawa langkah yang diambil oleh pemimpin itu adalah tepat.

Sebagai rakyat Malaysia, kita perlu bangga bahawa ada pemimpin yang berani dan nekad untuk menggunakan bahasa kebangsaan sekali gus mampu menjunjung martabat dan kedaulatan bahasa rasmi negara. Sehubungan dengan itu, Dewan Bahasa dan Pustaka (DBP) menghargai usaha Menteri Alam Sekitar dan Air tersebut yang berucap dalam bahasa Melayu pada persidangan itu. Pengerusi Lembaga Pengelola DBP, Profesor Datuk Seri Dr. Awang Sariyan menyifatkan ucapan Tuan Ibrahim berkenaan sebagai lembaran baharu dalam usaha untuk menjadikan bahasa Melayu sebagai bahasa rasmi ASEAN dan digunakan di persidangan Pertubuhan Bangsa-Bangsa Bersatu.

Episod itu begitu bermakna bagi rakyat Malaysia yang cinta dan bangga akan bahasa Melayu. Kita perlu mempunyai pemimpin yang berani dan yakin untuk mengucapkan diri dalam bahasa kebangsaan di pentas dunia. Inilah cara terbaik untuk mengangkat darjat bahasa kebangsaan di mata dunia. Kalau bukan pemimpin kita yang melakukannya, siapa lagi yang dapat kita harapkan? Kita tidak harus hanya berkokok di kampung halaman. Pentas terbaik untuk memperlihatkan keupayaan dan martabat bahasa kebangsaan ialah di pentas dunia.  Inilah yang telah dilakukan oleh Tuan Ibrahim. Dan tindakan beliau itu perlu diberi penghargaan, pujian dan sokongan rakyat Malaysia yang cinta dan sayang akan bahasa itu.

Dr. Jeniri Amir − Pengamat bahasa dan penganalisis politik yang merupakan Felow Kanan Majlis Profesor Negara.


MDEC Digesa Segerakan Proses Kelulusan Geran, Bantuan PKS Digital

Untuk mendapatkan maklumat terkini, ikuti kami melalui Telegram

KUALA LUMPUR – Perbadanan Ekonomi Digital Malaysia (MDEC) diarahkan menyegerakan proses kelulusan geran dan bantuan kepada perusahaan kecil dan sederhana (PKS) digital.

Menteri Komunikasi dan Multimedia, YBhg. Tan Sri Annuar Musa berkata, dana sebanyak lebih daripada RM40 juta yang diperuntukkan sebelum ini mesti diluluskan pada tahun ini.

“Saya tekankan supaya setiap permohonan mesti diproses dan dibuat keputusan dalam tempoh tidak lebih daripada 60 hari,“ jelas beliau menerusi perkongsian dalam media sosialnya pada Selasa lalu.

Pada 6 September 2021, beliau bersama-sama beberapa orang pegawai kanan dari KKMM mengadakan perbincangan bersama-sama MDEC.

Antara perkara yang dibincangkan termasuklah usaha menyediakan ekosistem digital yang selari dengan keperluan semasa. Turut hadir dalam lawatan tersebut ialah Ketua Pegawai Eksekutif MDEC, Mahadhir Aziz yang baru dilantik 1 September lalu.


MoU antara SME Bank dengan SDB Memfokuskan PKS Sabah

KOTA KINABALU – Ketua Menteri Sabah, Datuk Seri Panglima Hajiji Noor, pada hari ini, menyaksikan Majlis Menandatangani Perjanjian Memorandum Persefahaman (MoU) antara SME Bank dengan Sabah Development Bank Berhad (SDB) yang diwakili Ketua Pegawai Eksekutif SME Bank, Aria Putera Ismail dan Ketua Pegawai Eksekutif SDB, Datuk Vincent Pung Yee Kiong. Selain itu, turut diadakan Majlis Penyerahan Surat Niat (Letter of Intent) antara SME Bank dengan Majlis Ugama Islam Sabah (MUIS) yang juga diwakili oleh Ketua Pegawai Eksekutif SME Bank, Aria Putera Ismail dan Timbalan Yang Di-Pertua MUIS, Ustaz Malai Ali Malai Ahmad  di Menara Kinabalu, Pusat Pentadbiran Negeri Sabah (PPNS).

Majlis ini turut disaksikan oleh YB Datuk Seri Panglima Masidi Manjun, Menteri Kerajaan Tempatan dan Perumahan merangkap Menteri Kewangan II dan YB Datuk Seri Panglima Sr. Haji Safar Untong, Setiausaha Kerajaan Negeri Sabah.

Melalui MoU ini, SME Bank dan SDB telah mencapai satu persefahaman pembiayaan dalam usaha untuk membantu Peniaga Kecil dan Sederhana (PKS) Sabah, pembiayaan “Club Deal” untuk projek berskala besar, perkongsian sumber antara SME Bank dengan SDB bagi mempromosikan kemudahan pembiayaan serta program pembangunan usahawan yang ditawarkan oleh kedua-dua pihak khususnya dalam sektor pertanian, perindustrian, pelancongan, perdagangan dan aktiviti pembuatan.

Kerjasama antara SME Bank dengan MUIS pula memfokuskan Program Pembangunan Keusahawanan, ISHRAF 2.0 yang diterajui oleh SME Bank. Program ini bertujuan untuk membantu golongan B40 melalui perkembangan perniagaan dan sosioekonomi. Melalui program ini, sebanyak 10 orang usahawan Asnaf Sabah akan dipilih bermula pada Oktober 2021 dan mereka akan diberikan latihan asas keusahawanan dan kewangan.

Sebagai rekod, pada tahun 2020, Program ISHRAF 1.0 berjaya membantu sebanyak 20 orang peserta dengan catatan jualan terkumpul sejak Januari 2020 hingga Jun 2021 berjumlah RM853 701.